text:
Сәнәғәт предприятиелары 150 вакансия тәҡдим итте
Өфөнөң Халыҡты эш менән тәьмин итеү үҙәгендә үткән һуңғы вакансиялар йәрминкәһенә төп эш биреүселәр сифатында сәнәғәт предприятиелары саҡырылды.
Мәшғүллек хеҙмәте хеҙмәткәрҙәре йәрминкәлә "УЗЭМИК" асыҡ акционерҙар йәмғиәте, "Химэкс", "Дормаш-регион" фәнни- производство предприятиелары һәм башҡа ойошмаларҙең әүҙем ҡатнашыуын билдәләне. Дөйөм алғанда, йәрминкәлә ҡатнашыусылар 150 вакантлы эш урыны тураһында мәғлүмәт бирҙе.
Эшһеҙ граждандарҙың вакансиялар йәрминкәһенә ҡыҙыҡһыныуы элеккесә юғары булып ҡала. Был юлы йәрминкәгә 700-ләп кеше килде. Уларҙың 123-ө әңгәмәләшеүҙә ҡатнашты, һөҙөмтәлә 52-һе эшкә саҡырыу алды.


c: text/html

text:
Был хаҡта беҙ ҡысҡырып һөйләргә оялабыҙ. Беҙҙең халыҡҡа тыйнаҡлыҡ хас, әммә ҡайһы бер ҡылыҡтарыбыҙ йыйнаҡмы һуң? Ян-яҡтан йәмғиәтте аҙғынлыҡҡа әйҙәгән мәғлүмәт ағылғанда, үҙеңде, ғаиләңде һаҡлап ҡалырбыҙмы заман сирҙәренән? XXI быуатты ғалимдар үҙҙәре лә вирустар дәүере тип атағанда, беҙҙе уратып алған микробтарҙан азат булыу мөмкинме? Бәлки, уларҙың беҙгә бер ниндәй ҙә ҡурҡынысы юҡтыр? Был инфекциялар, киреһенсә, халыҡты ҡырыуға алып килмәйме? Ошо хаҡта һорауҙар менән Республика тире-венерология ауырыуҙары дауаханаһының бүлек мөдире, Башҡортостандың Һаулыҡ һаҡлау отличнигы Флүрә Зәйнулла ҡыҙы ТӨХВӘТУЛЛИНАға мөрәжәғәт иттек.
Республика психотерапия клиник үҙәгенең штаттан тыш төп белгесе, психология фәндәре кандидаты Ирина Хох менән ошо мәсьәләләр хаҡында әңгәмә ҡорҙоҡ.
Күмертау ҡалаһының Һаулыҡ мөмкинлектәре сикләнгән балалар һәм үҫмерҙәр өсөн реабилитация үҙәге директорының дауалау буйынса урынбаҫары Рәсилә Рәҡип ҡыҙы НИЗАЕВА менән үҙәктең көнитмеше, маҡсаты хаҡында әңгәмә ҡорҙоҡ.
Беҙ студент саҡта, үткән быуаттың туҡһанынсы йылдарында, дауалап булмаған ҡот осҡос сир тураһында береһенән-береһе имәнес хәбәрҙәр ишетелә торғайны. Интернет таралмаған, телевидение сығыштары сикләнгән осорға ярашлы, ябай кешегә күренмәгән “дошмандың” хәүеф кимәлен билдәләү мөмкин дә булмағандыр, моғайын...

robotstxt: allowed

filter: keep


text:
Өфөлә Башҡорт дәүләт педагогия университеты көндәре үтә
Өфөнөң Киров районында М.Аҡмулла исемендәге Башҡорт дәүләт педагогия университеты көндәре үтә. Сара сиктәрендә университет вәкилдәре уҡытыусылар, уҡыусылар һәм уларҙың ата-әсәләре менән осраша. Социаль әһәмиәтле квалификациялы методик һәм дидактик эште педагогия университеты уҡытыусылары – фән кандидаттары һәм докторҙары алып бара.
Вуздың матбуғат үҙәгенән хәбәр итеүҙәренсә, был – социаль акция, сөнки уҡытыусылар һәм уҡыусылар өсөн дәрестәр, берҙәм дәүләт имтиханына һәм дәүләт (йомғаҡлау) аттестацияһына әҙерлек, юғары уҡыу йортона уҡырға инеү мәсьәләләре буйынса квалификациялы консультациялар бушлай үткәрелә.


text:
Фото:
Өфөлә сираттағы һөт фестивале үтәсәк
Фото:
Өфөлә 8 сентябрҙә Ленин исемендәге майҙанда икенсе «Һөт иле–2012» бөтә Рәсәй фестивале үтә. Был хаҡта 3 сентябрҙә «Башинформ» агентлығында үткән матбуғат конференцияһында Милли һөт етештереүселәр союзы идараһы рәйесе Андрей Даниленко, БР ауыл хужалығы министрының беренсе урынбаҫары Николай Коваленко, Өфө хакимиәте башлығы урынбаҫары Марат Ғәлиуллин һәм БР Сауҙа-сәнәғәт палатаһы вице-президенты Азат Фазлыев һөйләне. Шулай уҡ сарала республиканың ауыл хужалығы министры урынбаҫары Раил Афзалов һәм фестиваль директоры Елена Дубикова ҡатнашты.
Андрей Даниленко билдәләүенсә, һөт фестивале тарихы әлегә ҙур түгел: 2009 йылда Мәскәүҙә ул Рәсәйҙә тәүгә үткәрелгән. Тик ул ваҡытта сара ғәҙәти йәрминкә кеүек үткән. Ә тәүге ысын фестиваль былтыр Өфөлә ойошторолдо.
– Бындай ҙур сараны үткәреү урыны итеп Башҡортостан осраҡлы ғына һайланманы – һөт етештереү буйынса ул Рәсәйҙә беренсе урында тора. Шул уҡ ваҡытта, бөгөн был файҙалы эсемлекте ҡулланыу буйынса күрһәткестәр юғары түгел. Элегерәк илдә бер кеше йылына 390 килограмға тиклем һөт эсһә, хәҙер иһә был һан 230 килограмм тәшкил итә. Шуға күрә элекке традицияларҙы ҡайтарыу фестивалдең төп маҡсаты булып тора. Сараның ғаилә байрамына әүерелеүен теләйбеҙ, — тине Андрей Даниленко.
– Быйыл фестивалдә 30-ҙан ашыу һөт аҙыҡтарын етештереүсе ҡатнашасаҡ. Шулай уҡ милли эсемлек – ҡымыҙ ҙа тәҡдим ителәсәк. Өфөлөләр барлыҡ продукцияны тәмләп ҡарап, оҡшағандарын сағыштырмаса арзан хаҡҡа йәрминкәлә һатып ала аласаҡ. Етештереүселәр өсөн фестиваль яңы бренд менән таныштырыу һәм баҙарҙа үҙ урыныңды нығытыу мөмкинлеген бирә, — тип аңлатты Николай Коваленко.
Марат Ғәлиуллин баш ҡала халҡын сарала әүҙем ҡатнашырға саҡырҙы һәм ҡала хеҙмәттәренең байрамды үткәреүгә тулыһынса әҙер булыуын билдәләне.
Азат Фазлыев, ауыл халҡының, шул иҫәптән малсылыҡ өлкәһендә эшләгәндәрҙең хеҙмәте еңелдән түгел, тип билдәләне.
– Фестиваль фермерҙарға рәхмәт әйтеү өсөн мөмкинлек бирә. Ҡыҙғанысҡа ҡаршы, байрамға барыһы ла килә алмай, шуға күрә киләсәктә сараның географияһын киңәйтеп, уны Башҡортостандың башҡа ҡала һәм райондарында ла үткәрергә планлаштырабыҙ, — тип хәбәр итте Азат Фазлыев.


text:
Башҡортостан Президенты Украинаның Рәсәйҙәге илсеһе Владимир Ельченко менән осрашты
21 сентябрҙә Республика йортонда Башҡортостан Президенты Рөстәм Хәмитов Украинаның Рәсәйҙәге Ғәҙәттән тыш һәм Тулы хоҡуҡлы илсеһе Владимир Ельченко менән эш осрашыуы үткәрҙе.
Осрашыу барышында Башҡортостан менән Украина араһында иҡтисад, фән һәм мәҙәниәт өлкәһендә артабанғы хеҙмәттәшлекте үҫтереү мәсьәләләре тикшерелде, тип хәбәр иттеләр республика башлығының матбуғат хеҙмәтенән.
— Беҙ ысынлап та һеҙгә республиканы, булған ҡаҙаныштарыбыҙҙы күрһәтергә теләйбеҙ. Республикабыҙҙа украин телен һәм мәҙәниәтен хуплауыбыҙ, һәр яҡлап ярҙам күрһәтеүебеҙ хаҡында һөйләмәксебеҙ, беҙҙең өсөн был принципиаль мөһим. Беҙ һәр саҡ кешеләрҙең туған телдәрен өйрәнеү, мәҙәниәтен белеү мөмкинлеге булһын өсөн тырышабыҙ. Һәм был эштә беҙ эҙмә-эҙлекле, үҙебеҙгә билдәләгән йүнәлештән тайпылмайса эшләйәсәкбеҙ, — тине Рөстәм Хәмитов һөйләшеү барышында.
Башҡортостандың Рәсәй Федерацияһының эре субъекттарының береһе булыуын һыҙыҡ өҫтөнә алды.
— Халыҡ иҫәбе буйынса – етенсе, сәнәғәт производствоһы күләме һәм башҡа күп күрһәткестәр буйынса һәр сәҡ тәүге ун иҫәбендәбеҙ. Республика Рәсәй Федерацияһының өс эре ауыл хужалығы тауарҙарын етештереүсе иҫәбендә. Һөт, ит – беҙҙә борондан етештерелгән продукттар, һөт буйынса беҙ Рәсәйҙә беренсе урында торабыҙ, ит буйынса өсөнсө-дүртенсе урынды биләйбеҙ. Йылы йылына тап килмәй. Беҙҙә иң күп мал һаны. Шуға күрә беҙ ауыл хужалығы продукцияһын күп ҡулланабыҙ. Мин машиналар, комбайндар, тракторҙар, улар өсөн төрлө ҡорамалдар хаҡында әйтәм.
Машиналар эшләү, авиация моторҙары эшләү, әлбиттә, бөгөн үҫешә. Яңыраҡ беҙҙә «Мотор Сич» етәксеһе булды. Беҙҙең моторҙар эшләү заводы «Мотор Сич» сығарған вертолет двигателдәренә яраҡлы компоненттар етештерә. Беҙҙә бындай кооперация бар.
Һәм иң мөһиме – ул нефть химияһы, нефть эшкәртеү. Сауҙа мөнәсәбәттәребеҙ нигеҙҙә ошо юҫыҡта булдырыла ла инде. Һеҙ Башҡортостан Республикаһында етештерелгән күп кенә нефть продукттарын ҡулланаһығыҙ. Был бик яҡшы, әммә бындай күләмдәрҙе тағы ла арттырырға һәм бер-беребеҙгә файҙа килтереп эшләргә теләр инек, — тип билдәләне Президент.
— Мәҙәни йәһәттән Украинала йәшәгән башҡорттар менән беҙ һәр саҡ бәйләнеш тотабыҙ. Улар беҙгә яҙалар, беҙ уларға ярҙам итәбеҙ. Башҡортостан Республикаһынан сыҡҡан күп кенә кеше Киевта ла, илегеҙҙең башҡа ҡалаларында ла йәшәй. Беҙ һәр ваҡыт бындай ярҙам күрһәттек һәм күрһәтәсәкбеҙ ҙә. Был йәһәттән беҙгә булышлыҡ итерһегеҙ, тип уйлайым: башҡорт телендәге китаптар, дәреслектәр, әҙәбиәт. Теләүселәр өсөн. Республикабыҙ һәм һеҙҙең сәнәғәтселәрегеҙ, эшҡыуарҙарығыҙ, бизнесығыҙ араһындағы мөнәсәбәттәрҙең күп төрлөлөгө артабан да дауам итер, тип ышанам, — тине Рөстәм Хәмитов.
Владимир Ельченко һүҙҙәренә ҡарағанда, украин компонентының торошо һәм украиндарҙы хәстәрлекләү йәһәтенән республика ысынлап та өлгө булып тора.
— Башҡортостан үрнәк алырлыҡ төбәк, хатта ки, иҫләүемсә, Европала хәүефһеҙлек һәм хеҙмәттәшлек буйынса ойошманың милли эштәр буйынса баш комиссары Кнут Воллебек Башҡортостанды өлгөлө урындарҙың береһе тип һайланы. Был миҫалда дөйөм Рәсәй буйынса ла күп нәмәләр эшләргә мөмкин булыуын күрһәтте. Украинала рус теле менән кеүек үк. Быны беҙ бик яҡшы аңлайбыҙ, — тип һыҙыҡ өҫтөнә алды дипломат.
Ул республика башлығына үткәргән сәйәсәте өсөн рәхмәтен белдерҙе, был сәйәсәт Украинала бик билдәле һәм ҡәҙерле.
Белешмә өсөн. Башҡортостан менән Украинаның тышҡы сауҙа әйләнеше 2010 йылда 409,4 миллион АҠШ доллары тәшкил иткән, шул иҫәптән экспорт – 329,2 миллион доллар, импорт – 80,2 миллион доллар.
Ағымдағы йылдың алты айы һөҙөмтәләре буйынса экспорт, былтырғы ошо осор менән сағыштырмаса, 64,7 процентҡа артҡан һәм 175,7 миллион доллар тәшкил итә, импорт 12,6 процентҡа артып, 20,0 миллион доллар тәшкил итә. Тауар әйләнеше былтырғы йылдың тәүге ярты йыллығына артып, дөйөм алғанда 126,7 миллион доллар тәшкил итә.
Башҡортостан тауар әйләнешенең дөйөм күләмендә Украина менән үҙ-ара сауҙа итеү өлөшө 3 процент тәшкил итә, партнер илдәр араһында Украина 13 урында тора.
Дизель яғыулығын (80 процентҡа), химия производствоһы продукцияһын, шулай уҡ уларҙан эшләнгән металдар һәм изделиеларҙы сит илгә сығарыу 2011 йылдың ғинуар-июнь айҙарында экспорт үҫешенең төп сәбәбе булып тора. Импорт артыуы иһә реактив авиация двигателдәре (ике тапҡырға), керамик плита (һигеҙ тапҡырға), ҡара металдарҙан эшләнгән изделиеларҙың (алты тапҡырға) ҡайтарылыуы иҫәбенә арта.


text:
Рәсәй Сит ил эштәре министрлығы башлығы Башҡортостан блогерҙарының фаразын раҫланы Фото: газета.ru
Рәсәй Сит ил эштәре министрлығы башлығы Башҡортостан блогерҙарының фаразын раҫланы
Рәсәй Сит ил эштәре министрлығы башлығы Башҡортостан блогерҙарының фаразын раҫланы Фото: газета.ru
ӨФӨ, 2015 йыл, 15 июнь. /«Башинформ» мәғлүмәт агентлығы, Розалиә Вәлиева/.
Рәсәйҙең сит ил эштәре министры Сергей Лавров Башҡортостан блогерҙарының фаразын раҫланы. 21 мартта «Газета.ru» сайтында уның шәхси архивынан алынған фотолар баҫылғайны. Шуларҙың береһендә социаль селтәр менән файҙаланыусылар Ағиҙел йылғаһындағы ҡаяны — «Башҡортостан» милли паркында урынлашҡан иҫтәлекле урынды танып ҡалды.
Рәсәй тышҡы сәйәсәт ведомствоһы башлығы Сергей Лавров төшкән фотоһүрәттә Өс башлыҡ ҡаяһы күренә, ул Ағиҙел йылғаһы үрендә, «ҡырағай» туризм өсөн популяр булған ерҙә урынлашҡан. Селтәрҙәге һүрәттәрҙе сағыштырып ҡарағас, бер ниндәй ҙә шик ҡалмай — фотоһүрәт Башҡортостанда төшөрөлгән, ҡаяла (һулдан уңға) Карл Маркс, Фридрих Энгельс, Владимир Ленин һүрәтләнгән.
— Был фото үткән быуаттың 80-се йылдар аҙағында — 90-сы йылдар башында Ағиҙел йылғаһында төшөрөлгәндер, моғайын, — тип хәбәр итте Сергей Лавров «Башинформ» агентлығына. — Ул йылдарҙа беҙ даими рәүештә Ағиҙел йылғаһы буйлап аға инек, 1991 йылдан Бия, Мана (Енисейҙың ҡушылдығы), һуңынан Катунь һәм уның ҡушылдыҡтарына күстек.
Өс башлыҡ ҡаяһы Күгәрсен районы үҙәге Мораҡтан 50 километр алыҫлыҡта урынлашҡан. Башҡортостан туристары араһында таралған версия буйынса, ҡаялағы һүрәттәрҙе 1979-1980 йылдарҙа рәссам-альпинистар Татьяна һәм Булат Рәхимовтар төшөргән.


text:
Стәрлетамаҡтың сүп-сарҙы сорттарға айырыу станцияһы ҡалдыҡтарҙан 40 файҙалы компонент алаФото: Олег Яровиков
Стәрлетамаҡтың сүп-сарҙы сорттарға айырыу станцияһы ҡалдыҡтарҙан 40 файҙалы компонент ала
Стәрлетамаҡтың сүп-сарҙы сорттарға айырыу станцияһы ҡалдыҡтарҙан 40 файҙалы компонент алаФото: Олег Яровиков
Стәрлетамаҡтың «Вториндустрия» яуаплылығы сикләнгән йәмғиәте — сүп-сарҙы сорттарға айырыу буйынса заманса комплекс 2012 йылдың декабрендә файҙаланыуға тапшырылды. Ул йылына йөҙ мең тоннанан ашыу ҡаты көнкүреш ҡалдыҡтарын эшкәртеүгә һәләтле. Ҡалдыҡтарҙың яртыһы ҡайтанан эшкәртеүгә йүнәлтелә, уларҙан 40 төр файҙалы компонент алына. Сүп-сарҙы сорттарға айырыу станцияһы эшмәкәрлеге менән Стәрлетамаҡ буйлап эш сәфәре барышында Башҡортостан Президенты Рөстәм Хәмитов танышты.
2001 йылдан башлап Стәрлетамаҡтағы ҡалдыҡтар ҡаты көнкүреш ҡалдыҡтары полигонына сығарып түгелә. Проектҡа ярашлы, полигондың беренсе сираты мөмкинлектәре 2012 йылға тиклем иҫәпләнгән ине, әммә сүп-сарҙы сорттарға айырыу комплексын асыу уға оҙағыраҡ эшләргә мөмкинлек бирҙе. Шуға өҫтәп, 2014 йылдың май-июнь айҙарында полигондың икенсе сираты файҙаланыуға тапшырыласаҡ. Ул ҡаланы йәнә 40 йыл самаһы хеҙмәтләндерәсәк, тип көтөлә.
Эшләй башлағандан алып сүп-сарҙы сорттарға айырыу комплексы яҡынса 240 мең кубометр ҡаты көнкүреш ҡалдыҡтары ҡабул иткән. Уларҙы сорттарға айырғандан һәм тығыҙландырғандан һуң, полигонға 13,7 мең кубометр сүп-сар сығарып түгелгән.
Алдағы ваҡытта бында Санк-Петербургтан ҙур габаритлы ҡалдыҡтарҙы ваҡлау өсөн тәғәйенләнгән «Шредер» ҡоролмаһы килтереләсәк. Ул ваҡытта полигон ресурстары 60 йылға етәсәк. Заманса полигон төҙөүгә йәмғеһе 100 миллион һумдан ашыу аҡса йүнәлтелгән, 2013 йыл аҙағынаса йәнә 60 миллион һум бүлеү планлаштырыла.
Киләсәктә республиканың Стәрлетамаҡ районында ҡалдыҡтарҙы эшкәртеү һәм утилләштереү буйынса пилот проектын тормошҡа ашырыу планлаштырыла. Ул Ғафури һәм Ауырғазы райондарын, Салауат һәм Ишембай ҡалаларын үҙ эсенә аласаҡ.
— Һеҙ ҙур эш эшләнегеҙ, — тине Рөстәм Хәмитов, эшҡыуарҙарға мөрәжәғәт итеп. – Был республикала тәүге заманса сүп-сарҙы сорттарға айырыу комплексы булып тора. Ярҙам итәсәкбеҙ.
Башҡортостан Президенты билдәләүенсә, ҡалдыҡтарҙы утилләштереү өлкәһендә тәртип булдырырға кәрәк. Сентябрь урталарына тиклем республика Хөкүмәтендә был темаға арналған махсус кәңәшмә үткәреү планлаштырыла.


text:
Башҡортостан уҡыусылары «Планета киләсәге» халыҡ-ара конкурсында еңеү яуланы
Белорет ҡалаһының Яныбай Хамматов исемендәге Башҡорт гимназияһы, 14-се һәм 20-се мәктәптәре уҡыусылары «Планета киләсәге» халыҡ-ара балалар-үҫмерҙәр ижады конкурсының «Һынлы сәнғәт» номинацияһында лауреат булды. Сара Санкт-Петербург ҡалаһында үтте. Был хаҡта «Башинформ» агентлығына Белорет районы хакимиәтенең мәғлүмәт-аналитика бүлеге баш белгесе Айгөл Кирамова хәбәр итте.
Беренсе урынға Башҡорт гимназияһынан Зөлхизә Хәмзина, Линара Мостафина, Руслан Нәсихов һәм 20-се мәктәптән Диана Латипова лайыҡ булды. Икенсе урынды 14-се мәктәптән Зарина Иманғолова һәм гимназия уҡыусылары Русалина Фазылова, Алһыу Иҙрисова, Ансаф Ишбулдин яуланы. Шулай уҡ гимназия уҡыусылары Зилиә Яҫыбаева һәм Лилиә Мөхәмәҙиева өсөнсө булды.
Бәйгелә Магадан, Тула, Сахалин өлкәләренән, Приморье, Алтай крайынан, Якутия (Саха), Татарстан, Коми республикаларынан йәмғеһе 600-ҙан ашыу кеше ҡатнашты. Улар вокаль, драма, хореография сәнғәте номинацияларында көс һынашты, шулай уҡ инструменталь, һынлы сәнғәт һәм эстрада жанрҙарында еңеүселәр билдәләнде.
Конкурста ҡатнашыусылар өсөн Санкт-Петербургтың билдәле сәнғәт һәм мәҙәниәт хеҙмәткәрҙәре семинарҙар һәм оҫталыҡ дәрестәре үткәрҙе.


text:
Башҡортостанда күп балалы ғаиләләргә бүленгән ер участкаларының сифаты тикшереләсәк
2013 йылдың 1 майына тиклем Рәсәй Президентының Волга буйы федераль округындағы тулы хоҡуҡлы вәкиле аппараты төбәктәрҙә күп балалы ғаиләләргә бушлай ер участкалары биреү практикаһына анализ яһаясаҡ. Тейешле бойороҡҡа көн элгәре Рәсәй Президенты Владимир Путин ҡул ҡуйҙы.
Тикшереү сиктәрендә һәр төбәктең участкаларға ихтыяжы уларҙың ғәмәлдәге һаны менән сағыштырыласаҡ, шулай уҡ төбәк һәм муниципаль властарҙың участкаларҙа тейешле инфраструктура булдырыу буйынса мөмкинлектәре баһаланасаҡ.
Башҡортостанда өс меңдән ашыу күп балалы ғаилә бушлай ер участкалары алған. Өс һәм унан да күберәк балиғ булмаған бала тәрбиәләгән граждандарға, шулай уҡ инвалид бала тәрбиәләгән ғаиләләргә ер участкалары бүлеү процесын Башҡортостан Президенты һәм республика парламентарийҙары айырыуса контролдә тота. Тейешле норматив-хоҡуҡи база формалаштырылған, участкалар бер тапҡыр һәм бушлай бирелә.
Һуңғы мәғлүмәттәргә ярашлы, Башҡортостанда 3260 күп балалы ғаилә һәм инвалид бала тәрбиәләгән 706 ғаилә ер участкаһы алған. Бөгөнгө көндә республикала 35730 күп балалы ғаилә йәшәй, уларҙың яртыһынан әҙерәге ер участкалары алыуға ғариза яҙған.


text:
Бүҙәнә ҡарсығаһы
Бүҙәнә ҡарсығаһы(урыҫ. Ястреб-перепелятник, йәки малый ястреб, лат. Accipiter nisus) — күгәрсен ҙурлығындағы йыртҡыс ҡош. Диалекттарҙа әйтелештәре: ҡарсыға, ҡарсаға, ваҡ ҡарсыға.
Ҡылыҡһырлама[үҙгәртергә | вики-тексты үҙгәртергә]
Ҙурлығы күгәрсендәй. Ҡыҫҡа ҡанатлы, оҙон ҡойроҡло ваҡ ҡарсыға. Түбәһе елкәһенә тиклем, арҡаһы, ҡанаттары, ҡойроғо ҡара һоро төҫтә. Түше, ҡорһағы ҡойроҡ аҫты көрән арҡыры һыҙатлы һарғылт көрән. Тамағы, яурындары, ҡаштары аҡ. Аяҡтары һары. Ҡор ҡарсығаһынан бәләкәй; ваҡ ҡарсығанан кәүҙәһенең аҫ яғы көрән һыҙыҡлы булыуы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «кик-кик-кик» йәки «кийү- кийү- кийү»
Йәшәүе үрсеүе[үҙгәртергә | вики-тексты үҙгәртергә]
Урманда йәшәй. Ваө хайуандар һәм ҡоштар менән туҡлана. Ултыраҡ ҡош. көҙ һәм ҡыш бер урындан икенсе урынға күсеп йәшәй. Яҙғыһын ояһына ҡайта. Киң таралған. Ояһы ағаста була. Көрән таплы 3-6 бөртөк аҡ йомортҡа һала. Ауға йөрөү өсөн башҡорттар ҡулға эйәләштергәндәр.


text:
Корея Башҡортостанға энергияны һаҡлау продукцияһы етештереүҙе ойоштороуҙа ярҙам итәсәк
15 — 17 декабрҙә сәнәғәт һәм инновацион сәйәсәт министры Роберт Ваһапов етәкселегендә Башҡортостан делегацияһы визит менән Корея Республикаһында булды. Делегация составына «7 континент», «Урал Софт», «Башземагро» компаниялары етәкселәре инде.
БР Сәнәғәт һәм инновацион сәйәсәт министрлығы хәбәр итеүенсә, визит сиктәрендә энергияны һаҡлау продукцияһын етештереү менән шөғөлләнгән Корея предприятиеларына сәфәр яһалған. Үткәрелгән осрашыуҙар һәм һөйләшеүҙәр һөҙөмтәһендә Башҡортостан Республикаһы Хөкүмәте һәм KE&S Holdings акционерҙар йәмғиәте компанияһы (Корея Республикаһы) араһында хеҙмәттәшлек итергә ниәтләүҙәре тураһында протоколға ҡул ҡуйылған. Документ Башҡортостанда 2014 йылға тиклем берлектәге предприятие ойоштороуҙы һәм энергияны һаҡлау продукцияһы етештереү буйынса завод төҙөүҙе күҙаллай.


text:
Борис Мелкоедов киң мәғлүмәт саралары хеҙмәткәрҙәрен Матбуғат һәм мәғлүмәт көнө менән ҡотланы
БР Матбуғат буйынса агентлығы етәксеһе Борис Мелкоедов киң мәғлүмәт саралары, нәшриәт эшмәкәрлеге һәм полиграфия вәкилдәрен һөнәри байрамдары – Башҡортостан Республикаһының матбуғат һәм мәғлүмәт хеҙмәткәрҙәре көнө менән ҡотланы.
«Мәғлүмәт киңлеген ҙурайтып, яңынан-яңы медиа-технологиялар үҫешкән заманда ла журналист һүҙе йәмғиәттә мөһим һәм ихтирамлы урын биләүен дауам итә. Көслө һүҙ кешеләрҙе берләштерә, яҡшылыҡҡа ышаныс уята ала. Шулай уҡ ул һәләк итеү көсөнә лә эйә. Шуға күрә журналист ҡәләменең осло, әммә объектив булыуы, гәзит биттәренән, телевизор экрандарынан Ватанға ысын һөйөү яңғырауы, материалдарҙа кеше тормошон яҡшыртыуға ынтылыш булыуы мөһим. Башҡортостан матбуғатында республика халҡының хәстәрҙәрен ҡайғыртып йәшәгән бик күп һәләтле, профессиональ журналистар эшләй. Ваҡиғалар солғанышында булып, һеҙ барлыҡ ижади көсөгөҙҙө дөйөм кешелек һәм социаль ҡиммәттәрҙе тергеҙеүгә һәм нығытыуға йүнәлтәһегеҙ.Төбәк киң мәғлүмәт саралары үткерлек, объективлыҡ, оперативлыҡ һәм башҡа профессиональ сифаттар буйынса федераль кимәлдәгенән бер ҙә ҡалышмай», — тиелә ҡотлау хатында.
БР Матбуғат буйынса агентлығы етәксеһе журналистарға, нәшриәтселәргә һәм барлыҡ киң мәғлүмәт саралары хеҙмәткәрҙәренә уңышлы һәм сифатлы үҫеш, ҡыҙыҡлы темалар һәм ижади уңыштар теләне.


text:
Инновацион инфраструктура үҫеш программалары федераль конкурсында еңеүселәр бюджеттан ярҙам аласаҡ
Рәсәй Федерацияһының Мәғариф һәм фән министрлығы бәләкәй инновацион эшҡыуарлыҡҡа, юғары һөнәри белем биреү учреждениеларына ярҙам күрһәтеүҙе иҫәпкә алып, инновацион инфраструктура үҫеш программалары асыҡ конкурсының икенсе сиратын иғлан итте.
Ойоштороусылар хәбәр итеүенсә, белем биреү учреждениеларының инновацион инфраструктураһы үҫешенә — конкурста еңеүселәргә ярҙам смета буйынса бюджеттан бүленгән аҡсалата йәки 1 йылдан 2 йылға тиклем субсидия биреп күрһәтелә.
Заявкалар 29 июлгә тиклем тапшырылырға тейеш.
Тулыраҡ мәғлүмәт киләһе адрес буйынса: http://mon.gov.ru/work/konk/8648/


text:
“Күк бүреләр” берләшергә саҡыра
“Күк бүре” ойошмаһы башҡорт халҡына мөрәжәғәт итте. Ул "Татарҙар менән мөнәсәбәттәрҙең һалҡынайыуын туҡтатырға ваҡыт" тип атала.
"Татарҙар менән мөнәсәбәттәрҙең һалҡынайыуын туҡтатырға ваҡыт" тип аталаған мөрәжәғәттә билдәләнеүенсә, башҡорт һәм татар берҙәмлеге яңы Рәсәйнең моделенә нигеҙ һаласаҡ.
Рәсәйҙең киләсәге империя экспансияһына ҡайтыуҙа ла, халыҡтарҙы яулау һәм баҫып алыуҙа ла түгел. Рәсәй ҡулында әле реаль мөмкинлек бар – киләсәктәге донъя ҡоролошоноң, һәр төрлө диктат һәм көс ҡулланыуҙан азат булған, тиң хоҡуҡлы халыҡтар һәм цивилизацияларҙың татыу йәшәйешенә ҡоролған йәмғиәттең тәү башлаусыһы һәм катализаторы булыу.
Ә Татарстан менән Башҡортостан араһындағы барлыҡ бәйләнештәрҙе тергеҙеү, нығытыу һәм һаҡлау ошо юлдағы ҙур аҙымдарҙың береһе буласаҡ, тиелә унда.


text:
Башҡортостанда эш хаҡы буйынса бурыстар 110 млн һумға тиерлек етә
Башҡортостанда эш хаҡы буйынса бурыс артыуын дауам итә һәм сентябрь башына ул 110 миллион һумға тиерлек етте. Ағымдағы йылдың ғинуары менән сағыштырғанда бурыслы ойошмалар иҫәбе — бер ярым тапҡырға, эш хаҡы ала алмаған хеҙмәткәрҙәр һаны 1,3 тапҡырға артҡан. Шул уҡ ваҡытта хеҙмәткәрҙәрҙең 60 проценты биш айҙан ашыу эш хаҡы күрмәгән.
БР Хөкүмәтендә эш хаҡы буйынса бурыстарҙы түләү мәсьәләләренә арналған ведомство-ара координация советының бөгөнгө ултырышында БР Хөкүмәте Премьер-министры урынбаҫары Фидус Ямалетдиновтың билдәләүенсә, эш хаҡын ваҡытында түләүгә бәйле ауыр хәл өс тармаҡта күҙәтелә. Былар республиканың ауыл хужалығы, төҙөлөш, шулай уҡ сеймал табыу һәм эшкәртеү сәнәғәте.
— Ауыл хужалығында хеҙмәт хаҡы буйынса бурыс йыл башынан алып 36 процентҡа тиерлек артҡан һәм әлеге мәлдә 39 миллион һум самаһы тәшкил итә. 2400-ҙән ашыу ауыл кешеһе эшләгән аҡсаһын ала алмай. Шул уҡ мәлдә эш хаҡы буйынса бурыстарҙың 74 проценты биш һәм унан күберәк айға һуҙылған, — тине Фидус Ямалетдинов.
1 сентябргә ҡарата төҙөлөш тармағындағы бурыс 32 миллион һумдан ашып киткән, йыл башына ҡарағанда был 7,6 тапҡырға күберәк. 700-гә яҡын хеҙмәткәр биш айҙан ашыу инде дөйөм алғанда 20 миллион һумдан ашыу хеҙмәт хаҡын ала алмай.
Шуның менән бергә, республиканың эшкәртеү производстволарында эш хаҡы буйынса бурыс йыл башынан алып ике тапҡырҙан ашыуға кәмегән. Әммә әле булһа 1528 хеҙмәткәр алдында 13 миллион һум күләмендә эш хаҡы буйынса бурыс бар. Шуларҙың 70 проценты биш айҙан ашыу түләнмәй.
Эш хаҡы буйынса бурыстар нигеҙҙә Башҡортостандың биш ҡала округына һәм 22 муниципаль районына тура килә.


text:
Allplan
Allplan —Nemetschek Allplan Systems GmbH (Nemetschek AG концерны) коропорацияһы менән етештерелгән автомат проектлау системаһы.
Allplan үҙендә бөтә төҙөлөш проектлау эштәрен берләштерә (архитектура, тимер-бетон конструкциялары, йорттон инженер системалары, төҙөлөш объемдары, сметалар, тимер конструкциялары, йорт яҡтылығы, микроклимат һәм башҡалар).
Хәҙерге ваҡытта локализация 19 ил өсөн эшләнғән (шул иҫәптән, РФ өсөн). Allplan РФ смета нормалар һәм ҡәғиҙәләр йыйынтығы, LIRA һәм SCAD системалары менән бәйле.


text:
Фото:
«Ғорурланам һинең менән, тыуған Башҡортостаным!» - Мәләүездә ижади йәштәрҙең республика фестивале үтәсәк
Фото:
Ижади йәштәр һәм студенттарҙың «Ғорурланам һинең менән, тыуған Башҡортостаным!» республика фестивале йома көндө, 24 сентябрҙә, Мәләүездең Ҡала мәҙәниәт һарайында үтәсәк.
Һәләтле йәштәрҙе асыҡлап, уларға ярҙам итеү, һәләтен күрһәтергә, эштәре менән таныштырырға мөмкинлек биреү, тиҫтерҙәре менән аралашыу, үҙҙәре өсөн ниндәйҙер яңы нәмә асыу – был форумдың төп идеяһы.
Мәскәү дәүләт технологиялар һәм идара университетының Мәләүездәге филиалы директорының уҡыу һәм инновацион эштәр буйынса урынбаҫары, фестивалдең ойоштороу комитеты ағзаһы Ольга Антонованың әйтеүенсә, унда ҡатнашыу – йәштәр өсөн баһалап бөткөһөҙ тәжрибә ул.
— Беҙ бөтә республиканан 2500 мең заявка алдыҡ, — ти ул. – Мәктәп уҡыусылары ла, урта һөнәри белем биреү учреждениелары менән юғары уҡыу йорттары студенттары ла әүҙемлек күрһәтте.
Еңеүселәр ете йүнәлеш буйынса билдәләнәсәк – ижади эштәр, плакаттар, фотоһүрәттәр, видеоклиптар, ғилми-тикшеренеү эштәре, әҙәби конкурстар һәм башҡорт кухняһының иң яҡшы ризығына конкурс.
Иң ҡыҙыҡлы проекттар дипломдар, грамоталар һәм иҫтәлекле бүләктәр менән билдәләнәсәк. Ҡатнашыусыларҙың барыһына ла сертификаттар биреләсәк, иң яҡшы эштәр махсус йыйынтыҡта донъя күрәсәк.


text:
Намыҫлы хеҙмәт өсөн лайыҡлы наградаларФото: Олег Яровиков
Намыҫлы хеҙмәт өсөн лайыҡлы наградалар
Намыҫлы хеҙмәт өсөн лайыҡлы наградаларФото: Олег Яровиков
Бөгөн Республика йортонда тағы ла 65 кеше һөнәрҙәре буйынса иң яҡшылар исемлеген тулыландырҙы.
– Башҡортостандың социаль-иҡтисади үҫешенә тос өлөш индереүеселәргә мин оло ҡыуаныс менән дәүләт наградалары тапшырам,– тине Башҡортостан Республикаһы Президенты Мортаза Ғөбәйҙулла улы Рәхимов.– Һәр бер награда – ул һеҙҙең республика именлеге хаҡына намыҫлы һәм тырыш хеҙмәтегеҙ. Ҡулда эш янып торһа, бер ниндәй ҙә көрсөк һиҙелмәй ул. Беҙҙең төбәктең бөтә ҡаҙаныштары һәм уңыштары һеҙҙең намыҫлы хеҙмәтегеҙгә бәйле.
Иглин районы хакимиәте башлығы Ришат Исхаҡовҡа Башҡортостан Республикаһының Почет грамотаһын тапшырып, республика башлығы былай тине:
– Һуңғы йылдарҙа Иглин районында ыңғай үҙгәрештәр байтаҡ булды. Был районды бөтә яҡлап, ауыл хужалығы буйынса ла, социаль тармаҡты алғанда ла, башҡаларға өлгө итеп ҡуйырға була. Улар тик ултырырға яратмай, эксперименттарҙан да ҡурҡмайҙар. Күптән түгел “инглиз газондары” менән шөғөлләнә башланылар. Бының өсөн Канада белгестәрен йәлеп иттеләр. Иң ҡыҙыҡлыһы шул: эш йәнләнде бит, газондарға бөгөн һорау юғары.
Ришат Исхаҡов, үҙ сиратында, республика башлығына даими ярҙам күрһәтеүе һәм аңлап тороуы өсөн рәхмәт белдерҙе:
– Республика етәкселеге иғтибарынан, ауыл хужалығы булһынмы ул, сәнәғәтме, социаль өлкәме, бер тармаҡ та, ситтә ҡалмай. Был йәһәттән бер ҙә зарланырлыҡ түгел. Быйыл беҙ заманса төҙөлгән ҙур китапхананы файҙаланыуға тапшырҙыҡ, бөгөн, мәҫәлән, айырыуса йәштәр өсөн кәрәкле объект – йөҙөү бассейнын төҙөүҙе тамамлап киләбеҙ. Кешеләрҙең эшләү, эш хаҡы алыу , матур итеп йәшәү мөмкинселеге бар, ә был иң мөһиме.
Наградаларҙы тапшырғандан һуң, республика башлығы урындарҙа эштәрҙең барышы тураһында һораша. “Өфө” халыҡ-ара аэропорты” асыҡ акционерҙар йәмғиәтенең йәмәғәт туҡланыуы һәм сауҙа комплексы директоры урынбаҫары Валерий Погодин, Президент ҡулынан Почет грамотаһы алғандан һуң, пассажирҙар менюһына башҡорт милли аштарын индерә башлауҙары хаҡында әйтеп үтте.
Төрлө тармаҡтарҙа эшләгән 44 хеҙмәт алдынғыһы атҡаҙанған исемдәренә лайыҡ булды.
1997 йылдан инвалид коляскаһына бәйле БР атҡаҙанған уйлап табыусыһы Виктор Лаврентьев инвалидтар өсөн пандустар эшкәртәмәләре менән шөғөлләнә.
– Республиканың ижади ҡеүәте һәр ваҡыт юғары кимәлдә булды, – тине ул. – Ә кешеләр, уларҙың хеҙмәте һеҙҙең иғтибарығыҙҙан бер ҡасан да ситтә ҡалмай. Был бик мөһим. Наградалар миңә лә, минең эргәлә эшләгән иптәштәремә лә өҫтәмә көс бирә, дәрт уята.


text:
Башҡортостанда 20 мең самаһы кеше рус теленән БДИ тапшыра Фото: Олег Яровиков
Башҡортостанда 20 мең самаһы кеше рус теленән БДИ тапшыра
Башҡортостанда 20 мең самаһы кеше рус теленән БДИ тапшыра Фото: Олег Яровиков
ӨФӨ, 2016 йыл, 30 май. /«Башинформ» мәғлүмәт агентлығы, Эльмира Сабирова/.
Бөгөн, 30 майҙа, Башҡортостанда рус теленән Берҙәм дәүләт имтиханын тапшыралар. Республика Мәғариф министрлығы мәғлүмәттәре буйынса, имтихан ҡабул итеү пункттарына 20 мең самаһы кеше килә, уларҙың күбеһе быйыл мәктәп тамамлай. Республикала 104 имтихан тапшырыу пункты асылған.
Ҡағиҙә боҙоуҙарға юл ҡуймау өсөн аудиторияларҙа видеокамералар урынлаштырылған. Бынан тыш, бөтә пункттарҙа ла федераль инспекторҙар, йәмәғәт күҙәтеүселәре, Мәғариф һәм фән өлкәһендә күҙәтеү буйынса федераль хеҙмәт хеҙмәткәрҙәре эшләй.
Рус теленән Берҙәм дәүләт имтиханы һөҙөмтәләре 14 июнгә тиклем билдәле буласаҡ.
Рус теленән Берҙәм дәүләт имтиханы — мәктәп тамамлау тураһында таныҡлыҡ алыу өсөн мотлаҡ фәндәрҙең береһе. Уның һөҙөмтәләре теләһә ниндәй юғары уҡыу йортона инеү өсөн кәрәк.


text:
Миграция темаһын иң яҡшы яҡтыртыуға конкурс старт алды
«Бергә йәшәү сәнғәте» журналистар конкурсы миграция проблемаларына арнала. Унда Рәсәй, Ҡаҙағстан, Тажикстан һәм Ҡырғыҙстандың киң мәғлүмәт саралары вәкилдәре ҡатнашыуға саҡырыла.
Рәсәй Журналистар союзында билдәләүҙәренсә, киң мәғлүмәт сараларының хеҙмәт мигранттары һәм миграция сәйәсәте тураһындағы иң яҡшы материалына халыҡ-ара конкурс тәүге тапҡыр ойошторола.
Жюри хөкөмөнә үрҙә билдәләнгән тематикаға яҙылған һәм 2011 йылдың 1 ғинуарынан 15 декабренә тиклем донъя күргән материалдар ҡабул ителә.
Конкурс эштәрен Рәсәй журналистарына 20 декабргә тиклем РФ Журналистар союзына ебәрергә кәрәк. Уның адресы: 119991, Мәскәү ГСП-1, Зубов бульвары, 4. Белешмәләр өсөн телефон: (495)637-23-95.


text:
Рәшиҙә Солтанова: «Башҡортостан Президентының 2013 йылды Тирә-яҡ мөхитте һаҡлау йылы тип иғлан итеүе бик дөрөҫ»
— Башҡортостан Президентының БР Дәүләт Йыйылышы – Ҡоролтай депутаттарына Мөрәжәғәтнамәһендә мәҙәниәт һәм граждандарҙың әхлаҡи кимәлен күтәреү мәсьәләләре өҫтөнлөклө бурыстар булараҡ тәүгә билдәләнде, — тип Рөстәм Хәмитовтың Мөрәжәғәтнамәһенә комментарий бирҙе БР Ҡатын-ҡыҙҙар союзы рәйесе Рәшиҙә Солтанова. — «Аҡыллы йәмғиәт» төшөнсәһе – киләсәкте яңыса күреү. Ул аҡыллы кешеләрҙең, профессионалдарҙың булыуын күҙ уңында тота.
Рәшиҙә Солтанова фекеренсә, республика Президентының 2013 йылды Тирә-яҡ мөхитте һаҡлау йылы тип иғлан итеү тураһындағы ҡарары ваҡытында һәм дөрөҫ ҡабул ителгән.
— Президенттың киләһе йылды Тирә-яҡ мөхитте һаҡлау йылы тип иғлан итеү тураһындағы ҡарарын хуплайым. Был йүнәлеш туранан-тура беҙҙең сәләмәт булыуыбыҙға бәйле. Иғлан ителгән йыл сиктәрендә үткәреләсәк саралар ярҙамында экология һәм тәбиғәткә һаҡсыл ҡараш йәһәтенән халыҡтың үҙаң кимәле күтәрелер, тип уйлайым. Республика Президенты менән ҡуйылған бурыстарҙы депутаттар һәм йәмәғәтселек үтәй аласаҡ, — тип белдерҙе Башҡортостандың Ҡатын-ҡыҙҙар союзы рәйесе Рәшиҙә Солтанова.


text:
«Йомарт йөрәк» марафоны сиктәрендә Өфөлә меңдән ашыу инвалид балаға ярҙам күрһәтелде
«Йомарт йөрәк» хәйриә марафоны Башҡортостан баш ҡалаһында 2012 йылдың 7 ноябрендә старт алды. Был ваҡыт эсендә проект сиктәрендә Өфөлә йәшәүсе меңдән ашыу инвалид балаға ярҙам күрһәтелде. Акцияны ойоштороусылар – ҡала хакимиәте һәм Ильмира Харисова исемендәге «Мәрхәмәт» хәйриә фонды – үҫеш кәмселеге булған етем балаларға, шулай уҡ инвалид бала тәрбиәләгән ғаиләләргә операциялар үткәреүҙә һәм артабанғы реабилитациялауҙа, йәшәү һәм үҫешеү өсөн айырым шарттар булдырыуҙа ярҙам күрһәтеүҙе төп маҡсат итеп ҡуя. «Башинформ» агентлығы төп мәғлүмәт партнеры булып сығыш яһай.
Хәйриә марафонында ҡатнашыусылар һаулыҡ мөмкинлектәре сикләнгән балалар тәрбиәләнгән учреждениеларға һәм опекун ғаиләләргә айырыуса иғтибар бүлә. Үткән ике ай эсендә марафон сиктәрендә инвалид бала тәрбиәләгән 49 ғаилә торлаҡ шарттарын яҡшыртыу мөмкинлеге алды.
Өфө хакимиәтенең Халыҡҡа социаль ярҙам күрһәтеү буйынса идаралығы ике һәм унан да күберәк инвалид бала тәрбиәләгән 432 ғаиләгә бүләктәр бирҙе. Бынан тыш, 727 ғаиләгә ҡала райондары средстволары иҫәбенә аҙыҡ-түлек продукттары тапшырылды. Ә Яңы йыл байрамдарында 335 инвалид бала бүләктәр алды.
Акция дауамында һаулыҡ мөмкинлектәре сикләнгән балалар цирк, планетарий, театрҙарға йөрөнө. Был матур йола дауам ителәсәк – ойоштороусылар 2013 йылдың ғинуарында 1500 баланы циркка алып барырға планлаштыра. Шулай уҡ улар планетарийға, С.Аксаков исемендәге музейға экскурсиялар ойошторорға, балаларҙы Башҡорт дәүләт филармонияһында үтәсәк концертҡа алып барырға ниәтләй.
Акцияны ойоштороусылар балалар яҙмышына битараф булмаған барлыҡ кешеләрҙе, бағыусыларҙы марафонда ҡатнашырға саҡыра. Инвалид бала тәрбиәләгән һәм мохтаж ғаиләләр тураһында мәғлүмәт менән Өфө хакимиәте сайтының «Йомарт йөрәк» бүлегендә танышырға була.
Белешмәләр өсөн телефон: (347) 235-99-58.


text:
Республика халҡы «Йәшел Рәсәй» экологик өмәһенә сыға
ӨФӨ, 2015 йыл, 28 август. /«Башинформ» мәғлүмәт агентлығы, Гөлфиә Акулова/.
Башҡортостан халҡы «Йәшел Рәсәй» Бөтә Рәсәй экологик өмәһенә сыға. 29 августа республика ҡала һәм райондарында сүп-сарҙан таҙартыу саралары ойошторола.
Башҡортостандың Тәбиғәттән файҙаланыу һәм экология министрлығы өмә өсөн 23 майҙансыҡ билдәләгән, тип хәбәр иттеләр ведомствонан. Өфөлә Непейцев дендропаркын таҙартасаҡтар. Бындай акциялар Мәләүездә, Бөрөлә, Белоретта, Дүртөйлөлә, Туймазыла һәм Бәләбәйҙә, шулай уҡ Ҡырмыҫҡалы, Стәрлебаш, Баймаҡ, Дыуан, Салауат, Ҡыйғы, Балаҡатай, Бөрйән, Краснокама, Илеш, Баҡалы, Бишбүләк, Миәкә, Туймазы райондарында уҙғарыла.
Акцияла төбәктең Тәбиғәттән файҙаланыу һәм экология министрлығы һәм ведомство ҡарамағындағы ойошмалар, Башҡортостан буйынса Эске эштәр министрлығы, «Рәсәй тимер юлдары» асыҡ акционерҙар йәмғиәте хеҙмәткәрҙәре, экологик ойошмалар ҡатнашасаҡ. Өмә иртәнге сәғәт 10-да башлана.


text:
Фото:
Православие динен тотоусылар ҡоролоҡ менән көрәшкә сыға
Фото:
Православие динен тотоусылар бөгөн ҡоролоҡ менән көрәшкә сыға — Рус православие сиркәүенең бөтә ғибәҙәтханаларында, шул иҫәптән Өфө епархияһы территорияһында ла, ямғыр һорап ғибәҙәт ҡылынасаҡ. Башҡалар менән бергә Мәскәү һәм бөтә Рәсәй патриархы Кирилл да Аллаға мөрәжәғәт итәсәк, ул ҡоролоҡ арҡаһында көслө янғындар сыҡҡан Түбәнге Новгород өлкәһенең Лукоянов ҡалаһында доғалар уҡыясаҡ.
Быйылғы аномаль эҫелек һәм яуым-төшөмдәрҙең булмауы бар ил өсөн ысын мәғәнәһендә һәләкәт булды. Башҡортостан ҡоролоҡтан үтә ныҡ зыян күргән төбәктәр иҫәбенә ҡарай. Беҙҙең республика менән бер рәттән был эҫе Ырымбур, Волгоград, Псков, Рязань, Түбәнге Новгород һәм Рәсәйҙең башҡа төбәктәренә етди зыян килтерҙе. Юғары көстәрҙе ҡоролоҡ менән көрәшкә саҡырыу быйылғы йылда беренсе тапҡыр түгел. Православие динен тотоусыларға тиклем бындай сараны мосолмандар ҙа үткәргәйне.


text:
Дәүләт Думаһы тыуған көнөн билдәләй
Дәүләт Думаһы бөгөн үҙенең тыуған көнөн билдәләй. Тап 104 йыл элек, 1906 йылдың 27 апрелендә, Рәсәйҙең беренсе Дәүләт Думаһы эшләй башлай. Дәүләт власының был органын булдырыу тураһында тейешле манифест Николай II тарафынан 1905 йылдың октябрендә сығарыла.
Беренсе Дәүләт Думаһы 72 көн генә йәшәп ҡала, бер генә сессия үткәрергә өлгөрә. Дәүләт Думаһына төрлө сәйәси партиялар вәкилдәре инә. Иң күп һанлы фракция кадеттар була – 179 депутат. Октябристарҙан – 16, социал-демократтарҙан 18 депутат иҫәпләнә. Аҙ һанлы милләттәр ойошмаларынан 63 вәкил, партияһыҙҙарҙан 105 вәкил була.
Үҙе эшләгән 72 көн эсендә беренсе Дәүләт Думаһы хөкүмәттең законһыҙ эш итеүҙәре тураһында 391 запрос ҡабул итә. Һөҙөмтәлә ул батша тарафынан таратыла һәм “Халыҡ нәфрәте Думаһы” булараҡ тарихҡа инә.


text:
Учалыла халыҡ мәшғүллегенә булышлыҡ итеү буйынса зона семинары үтәсәк
20 июндә Учалыла халыҡ мәшғүллегенә булышлыҡ итеү сараларын тормошҡа ашырыуға арналған зона семинары үтә.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, сара «2011-2015 йылдарға Урал аръяғын иҡтисади йәһәттән үҫтереү буйынса урта сроклы комплекслы программа»ны тормошҡа ашырыу сиктәрендә үткәрелә.
Семинар сиктәрендә шулай уҡ эш тәҡдим итеүселәр менән осрашыу үткәреү һәм үҫмерҙәр өсөн һөнәри йүнәлеш биреү буйынса дәрес ойоштороу ҡаралған.


text:
«Бизнес-климат в России» журналының эксперттары Башҡортостанды эшҡыуарҙар өсөн уңайлы тип һанай
Бизнес һәм эшмәкәрлек алып барыу өсөн әҙер майҙандарҙың күп булыуы һәм заманса технологик ҡорамалдар айҡанлы инвестиция яғынан сит ил капиталы өсөн Башҡортостан уңайлы булып ҡала. Шулай уҡ төбәктә технопарктар һәм бизнес-инкубаторҙар булдырыу буйынса юғары күрһәткестәр хәле һаҡлана килә. Республикала инновацион процесҡа, мәҫәлән, һалым льготаларын биреүҙә, адреслы ярҙам итеү үҫешкән.
Бындай мәғлүмәт «Рәсәй терәге» Бөтә Рәсәй йәмәғәт ойошмаһы ярҙамында «ОПОРА-Кредит» яуаплылығы сикләнгән йәмғиәте сығарған «Бизнес-климат в России» журналында килтерелгән.
«Күпселек төбәктәр өсөн кеүек үк республикала ла кадрҙар мәсьәләһе мөһим булып ҡала. Бынан тыш, бизнесмендар инновациялар индереүгә аҡсаны элеккесә кеүек үк ҙур теләк менән һалмайҙар. Республикала инновацион идеялары ҡулланылыш тапҡан эшҡыуарҙарға матди яҡтан ярҙам күрһәтеү тәжрибәһе ҡулланылһа ла. Әммә эшҡыуарлыҡҡа дәүләт ярҙамы күрһәтеү программаларын бойомға ашырыу мәлендә маҡсатлы средстволарҙың күпселеге урта бизнес үҫешенә йүнәлтелә. Иң күп эш урындары бында булдырыла, һалынған финанс ресурстары хәрәкәтен күҙәтеү еңелерәк. Шулай итеп, бәләкәй бизнес үҙ ҡарамағында ҡала килә», — тип һанай «ОПОРА-Кредит» эксперттары.
Был пропорцияһыҙлыҡты бөтөрөү һәм эшҡыуарлыҡты сифатлы яңы кимәлгә күтәреү өсөн Башҡортостанда 2020 йылға тиклем Бәләкәй бизнес үҫеше концепцияһы әҙерләнә. БР Хөкүмәте Премьер-министры урынбаҫары – республиканың иҡтисади үҫеш министры әйтеүенсә, документ ағымдағы йылдың аҙағынаса әҙерләнәсәк. Был концепция эшҡыуарлыҡ үҫешенең принциптарын билдәләү, сифатлы характеристикаларҙы һәм конкурентлыҡ мөхитен, шулай уҡ төбәктә дөйөм эшлекле климатты яҡшыртыу өсөн төп ориентир булып торасаҡ. Бынан тыш, Өфөлә шишәмбелә үткән «Бизнес-Уңыш-2011» конференцияһында Владимир Балабанов концепцияны тормошҡа ашырыу Башҡортостандың бәләкәй бизнесына инновацион булырға ярҙам итәсәк, тип белдерҙе.


text:
Рөстәм Хәмитов Өфөнән күп балалы әсәгә «Әсәлек даны» миҙалын тапшырҙыФото: Олег Яровиков
Рөстәм Хәмитов Өфөнән күп балалы әсәгә «Әсәлек даны» миҙалын тапшырҙы
Рөстәм Хәмитов Өфөнән күп балалы әсәгә «Әсәлек даны» миҙалын тапшырҙыФото: Олег Яровиков
Башҡортостан Президенты Рөстәм Хәмитов Өфөнән күп балалы әсә Гөлнара Бакироваға иҫәп буйынса 5617-се «Әсәлек даны» миҙалын тапшырҙы. Тантана йола буйынса Республика Йортонда үтһә лә, форматы менән бығаса үткәндәренән ныҡ айырыла ине.
Эш шунда: республика башлығы миҙал тапшырыу тантанаһына Бакировтарҙың тотош ғаиләһен саҡырған, өй йылыһын һаҡлаусы ханымдан тыш, Хөкүмәт Йортона ғаилә башлығы Сергей Викторович һәм алты бала – 18 йәшлек Азалия, 15 йәшлек Анжелика, һигеҙ йәшлек Алина, биш йәшлек Анна, өс йәшлек Андрей һәм ике йәшлек Аделина ла килде.
— Ҙур ҡыҙым ғына килә алманы, быйыл ул мәктәпте тамамланы, документтарын институтҡа тапшырҙы ла, ваҡытын бушҡа үткәрмәҫ өсөн, йәйгелеккә эшкә урынлашырға ҡарар итте. Иртәнсәк уны эшкә урынлашыуға әңгәмәләшеүгә саҡырҙылар, — тип һөйләне Президентҡа Гөлнара Бакирова.
Рөстәм Хәмитов үҙ сиратында күп балалы ғаиләнең нисек йәшәүе, ниндәй ауырлыҡтар менән осрашырға тура килеүе тураһында һорашты.
— Мин 207-се маршрут автобусында водитель булып эшләйем, — тип яуап бирҙе Сергей Бакиров. – Күп балалы атай булыуымды белгәнгә күрә, эштә һәр ваҡыт ярҙам итергә тырышалар.
— Миңә «Изгелек» халыҡты социаль хеҙмәләндереү комплекслы үҙәгендә ғаилә төркөмө ойошторорға тәҡдим иттеләр — беҙ тәғәйен мәктәпкәсә белем биреү учреждениеһына беркетеләсәкбеҙ, — тип әңгәмәгә ҡушылды Гөлнара Бакирова.
Торлаҡ мәсьәләһенә килгәндә, Бакировтар ҡәйнәһе менән бергә ҙур булмаған ике бүлмәле фатирҙа йәшәүҙәре хаҡында әйтте.
Был теманы дауам итеп, Рөстәм Хәмитов бөтөн тейешле докуметтарҙы йыйып, күп балалы ғаиләләргә йорт төҙөү өсөн ер участкаһы бирелеүсе программаға инергә кәңәш итте.
— Ер кәрәк булһа, тимәк, әкренләп йорт төҙөйһөгөҙ инде, бында дәүләт тә ярҙам итер, кәрәкмәһә – һатырһығыҙ, фатирығыҙға өҫтәп, ул саҡта торлаҡ шарттарын яҡшыртыу тураһында ла уйларға була, — тине Президент.
Артабан Рөстәм Хәмитов миҙал һәм бүләктәр тапшырҙы, ә балалар Президент ҡулынан уйынсыҡтар алды.
Гөлнара менән Сергей Бакировтарҙың тормош ҡороуына 19 йыл. Ошо ваҡыт дауамында уларҙың ғаиләһендә һөйөү хакимлыҡ итә.
— Бер серебеҙ ҙә юҡ, — ти күп балалы әсә. – Иң мөһиме – беҙ бер-беребеҙҙе аңлайбыҙ, ярҙам итәбеҙ, хәстәрлек күрәбеҙ. Икебеҙ ҙә күп балалы ғаиләлә үҫтек: иптәшемдең ғаиләһендә – өс, беҙҙекендә дүрт бала булды.
Әсәйҙең балаларына, хәләл ефетенә, йорт эштәренә ваҡыты етәме һуң, тигән һорауға, Гөлнара Бакирова ошолай тип яуап бирҙе:
— Ваҡыт етә. Шулай ҙа, дөрөҫөн әйткәндә, ауыр саҡтар ҙа була. Эшләүенә, арыуына ҡарамаҫтан, Сергей һәр ваҡыт ярҙам итергә әҙер. Аңлайһығыҙҙыр, балалар үҫтереү – бер өҙлөкһөҙ алып барылған мәшәҡәтле эш ул. Минең ялым да, отпускым да, яңғыҙ булырға ваҡытымда юҡ. Шулай ҙа бер ҙә үкенмәйем: балалар менән бергә булыуҙан да ҙурыраҡ бәхет юҡ ул! Береһе менән һөйләшергә, икенсеһенә әйтеп ебәрергә, өсөнсөһөнә кәңәш бирергә, дүртенсеһен ашатырға, бишенсеһе менән уйнап алырға, алтынсыһы менән серләшергә. Һеҙ ҙә беләһегеҙ инде, элегерәк балаларым: «Кемебеҙҙе нығыраҡ яратаһың?», — тип һорай торғайны. Ә мин һәр ваҡыт уларға, ҡулымда биш бармаҡ, ҡайһыныһын тешләһәң дә ауырта, тип яуап бирҙем. Барыһын да ныҡ итеп яратам! Ләкин һәр береһен үҙенсә. Минең таянысым — оло балаларым, улар үҙ аллы инде хәҙер. Күберәк иғтибар талап иткән кинйәләрем бар. Ә балаларым миңә һәр ваҡыт аңлап ҡараны. Һәр береһен яратырға, ярҙам итергә, иркәләргә ваҡыт табабыҙ, тип әйтергә теләйем.


text:
22 август – Рәсәйҙең Дәүләт флагы көнө
22 августа Рәсәйҙә Дәүләт флагы көнө билдәләнә. Был көндө 1991 йылда Мәскәүҙә Аҡ йорт өҫтөндә беренсе тапҡыр рәсми рәүештә, дәүләт символы булып торған ураҡ һәм сүкеш менән ҡыҙыл байраҡты алмаштырған, өс төҫлө Рәсәй флагы күтәрелә. Был ваҡиғанан һуң өс йыл үткәс Рәсәй Президенты Дәүләт флагы көнөн байрам итеү тураһында Указға ҡул ҡуя.
Тәүге тапҡыр аҡ-зәңгәр-ҡыҙыл флаг Алексей Михайлович батшалыҡ иткәндә, 1668 йылда Голландия инженеры Давид Бутлер төҙөгән, «Бөркөт» беренсе рус хәрби кораблендә күтәрелә.
Әммә триколорға нигеҙ һалыусы тип, 1705 йылдың 31 ғинуарында Указ сығарған, Петр I танылған. Уға ярашлы «төрлө сауҙа судноларында» аҡ-зәңгәр-ҡыҙыл флаг күтәрергә тейештәр. Петр I үҙе туҡыманың өлгөһөн төшөргән һәм горизонталь һыҙаттарҙың тәртибен билдәләгән.
Ғәҙәттә байрамға Башҡортостанда күп кенә саралар арнала – тантаналы атлауҙар, төрлө акциялар, йәштәр флешмобтары, вело һәм автойөрөштәр.


text:
1 сентябрҙән уҡыусылар Рәсәй тарихын яңы дәреслектәрҙән өйрәнәсәк Фото: Олег Яровиков
1 сентябрҙән уҡыусылар Рәсәй тарихын яңы дәреслектәрҙән өйрәнәсәк
1 сентябрҙән уҡыусылар Рәсәй тарихын яңы дәреслектәрҙән өйрәнәсәк Фото: Олег Яровиков
ӨФӨ, 2015 йыл, 18 май. /«Башинформ» мәғлүмәт агентлығы, Эльмира Сабирова/.
Яңы уҡыу йылында мәктәптәрҙә Рәсәй тарихын яңы тарихи-мәҙәни стандарт буйынса яҙылған дәреслектәрҙән өйрәнә башлаясаҡтар. Рәсәйҙең Мәғариф һәм фән министрлығы «Просвещение» һәм «Дрофа» нәшриәттәренең 6-9, 10-11 класс, «Русское слово» нәшриәтенең 6-9 класс дәреслектәрен хупланы. «Русское слово» нәшриәтенең 10 класс өсөн дәреслеге экспертиза үтмәне, тип хәбәр ителә Рәсәйҙең Мәғариф һәм фән министрлығы сайтында.
37 дәреслек яңы стандарттарға тап килмәүҙәре сәбәпле, исемлектән төшөп ҡалған.
«Федераль исемлектән алынған Рәсәй тарихы буйынса дәреслектәр менән улар иҫкергәнсе файҙаланырға була. Былтыр Рәсәйҙең Мәғариф һәм фән министрлығы Рәсәйҙең тарихи ойошмаһы менән берлектә уҡытыусылар өсөн махсус рәүештә методик тәҡдимдәр әҙерләне, шуларға ярашлы уҡытырға мөмкин», — тип Рәсәй мәғариф министры урынбаҫары Наталья Третьяктың һүҙҙәрен килтерә ведомствоның матбуғат хеҙмәте.
Дәреслектәрҙе йөҙгә яҡын бойондороҡһоҙ эксперттар тикшергән.
«Дәреслектәр, ысынлап та, яҡшы: яңы, заманса, электрон варианттары бар. Мин мәктәптә тарих фәненән белем биреүҙең сифаты артыр, тип ышанам», — тип билдәләне Наталья Третьяк.


text:
Урмандарҙың торошо һауанан тикшерелә
Башҡортостан урмандарында янғын сығыу хәүефлелеге юғары булыу сәбәпле, БР Урман хужалығы министрлығы Белорет, Әүжән, Кананикольск һәм Йылайыр лесничестволарында урман янғындарын һүндереүҙе яраштырыу маҡсатында был территорияларҙа һауа мониторингын ойошторҙо. Быйыл бөтәһе һигеҙ авиапатруллек үткәрелде. БР Урман хужалығы министрлығы матбуғат хеҙмәтенән хәбәр итеүҙәренсә, һөҙөмтәләр бигүк ҡыуандырырлыҡ булмаһа ла, бөтә хеҙмәттәрҙең килешеп эш итеүе арҡаһында урман янғындарының күбеһен туҡтатыуға өлгәшелде.
Янғын хәүефлелеге осоро башланғандан алып республика урмандарында 140 самаһы янғын сығыуы теркәлде. Янғындар солғап алған дөйөм майҙан 2600 гектар тәшкил итте. 55 янғын халыҡтың ут менән һаҡһыҙ эш итеүе арҡаһында сыҡты, ағас әҙерләүселәрҙең ғәйебе менән – дүрт, йәшен арҡаһында – 19, ойошмаларҙың ғәйебе менән өс янғын сыҡты. 57 янғындың сәбәбе асыҡлана. Янғындарҙы һүндереү өсөн 2387 кеше һәм 539 техника берәмеге йәлеп ителде.
Һүндереү оперативлығы 57 процент тәшкил итә, йәғни 66 янғын беренсе тәүлектә үк һүндерелде, 27 — икенсе һәм өсөнсө тәүлегендә.
Быйылғы йәй ҡоро булыуы көтөлә, шуға күрә урман янғындары хәүефлелеге юғары булып ҡалыр, моғайын. Бигерәк тә Башҡортостандың Көньяҡ Урал төбәгендә янғын сығыу ихтималлығы юғары.


text:
Республикала социаль бизнесты алып барыу үҙенсәлектәре тикшереләсәк
ӨФӨ, 2016 йыл, 8 февраль. /«Башинформ» мәғлүмәт агентлығы, Ольга Мортазина/.
11 февралдә — Мәләүездә, 12-дә Өфөлә Социаль эшҡыуарлыҡ буйынса форум уҙғарыла. Ул эшҡыуарҙарҙы туплау һәм социаль йүнәлешле бизнес өлкәһендә тәжрибә алмашыу өсөн майҙансыҡ булараҡ уйланылған, тип хәбәр иттеләр Башҡортостандың Социаль өлкә инновациялары үҙәгендә. Саралар республиканың Эшҡыуарлыҡ һәм туризм буйынса дәүләт комитеты ярҙамы менән ойошторола.
Форум сиктәрендә социаль проекттарҙы тормошҡа ашырғанда финанслау мәсьәләләре, франчайзинг мехнизмдарын файҙаланыу, йәмәғәт фондтары менән үҙ-ара эш итеү мөмкинлектәре ҡараласаҡ. Мәскәү, Төмән, Пермь, Өфө эшҡыуарҙары һәм эксперттары үҙ тәжрибәләре менән уртаҡлашасаҡ. Улар социаль эшҡыуарлыҡ менән шөғөлләнергә ниәтләүселәр өсөн шәхси консультациялар уҙғарасаҡ.
«Социаль бизнес иң киҫкен проблемаларҙы хәл итеүҙә — инвалидтарҙы, балалар йорттарын тамамлаусыларҙы, ауыр тормош хәлендә ҡалыусыларҙы эшкә урынлаштырыуҙа ярҙам күрһәтә. Шәхси эшҡыуарлыҡ башланғыстары ярҙамында социаль хеҙмәттәрҙең сифатын күтәрергә мөмкин», — тип билдәләнеләр ойоштороусылар.


text:
Салауат Юлаевтың баш тренеры Сергей Михалевта яҙыусылыҡ һәләте асылған
Ул Алтын хыял тренеры тигән китап яҙған. Баҫма августа нәшер ителәсәк. Спорт сәхифәләре яҙыуынса, китаптың тиражы 100 мең дана буласаҡ.
Сергей Михалев Салауат Юлаев командаһына алтын яуларға ярҙам иткәс башҡортостандың милли батыры дәрәжәһенәсә күтәрелде. Булған барлыҡ бүләктәр, маҡстаулы исемдәр бирелде. Хәҙер хатта уны Өфөнөң маҡтаулы ватандашы итеп иғлан итеү хаҡында ла хәбәрҙәр йөрөй. Әле Өфөлә 28 шәхес ошондай исемгә лайыҡ. Улар араһында президент Мортаза Рәхимов, Өфөнөң элекке башлығы Михаил Зайцев, билдәле артиска Гөлли Мөбәрәкова һәм башҡалар бар. Алтын хыял тренеры китабы авторының да ошо исемлекте тултырыуы бик ихтимал.


text:
Башҡортостанда иң яҡшы балалар йорто педагогын һайлайҙар
11 мартта Ш.Хоҙайбирҙин исемендәге 1-се Башҡорт республика балалар йортонда балалар йортоноң иң яҡшы педагогы исеменә конкурстың финалы үтәсәк. БР Мәғариф министрлығы менән ойошторолоусы һөнәри оҫталыҡ сморты төбәктә өсөнсө тапҡыр үткәрелә.
Конкурста йәмғеһе 27 педагог һәм тәрбиәсе ҡатнашып, шуларҙан иң көслө туғыҙы финалға сыҡты. Баһалама ағзалары иғтибарына улар «Мин, минең тәрбиәләнеүсем, беҙҙең балалар йорто» презентацияһын, төрлө йүнәлештәр буйынса ижади оҫтахана һөҙөмтәләрен тәҡдим итәсәк. Шулай уҡ уларға оҫталыҡҡа тест үтергә, эксперттарҙың һорауҙарына яуап бирергә, оратор оҫталығын күрһәтергә тура киләсәк, тип хәбәр итте «Башинформ» агентлығына БР Мәғариф министрлығының махсус белем биреү бүлеге начальнигы Лилиә Әмәкәсова.
Конкурс йомғаҡтары буйынса биш лауреат һәм номинацияларҙа еңеүселәр билдәләнәсәк.
Әйткәндәй, бөгөнгө көндә Башҡортостанда етем балалар һәм ата-әсә ҡарауынан мәхрүм ҡалған балалар өсөн 27 учреждение эшләй. Уларҙа меңдән ашыу тәрбиәләнеүсе йәшәй.


text:
БР Милли банкы рәйесе Рөстәм Мәрҙәнов республика Хөкүмәтенең беренсе вице-премьеры итеп тәғәйенләндеФото: Олег Яровиков
БР Милли банкы рәйесе Рөстәм Мәрҙәнов республика Хөкүмәтенең беренсе вице-премьеры итеп тәғәйенләнде
БР Милли банкы рәйесе Рөстәм Мәрҙәнов республика Хөкүмәтенең беренсе вице-премьеры итеп тәғәйенләндеФото: Олег Яровиков
Башҡортостандың Милли банкы рәйесе Рөстәм Мәрҙәнов республика Хөкүмәтенең беренсе вице-премьеры итеп тәғәйенләнде. Тейешле Указға дүшәмбе, 9 сентябрҙә, БР Президенты Рөстәм Хәмитов ҡул ҡуйҙы.
— Бөгөн мин тағы ла бер вазифа — республика Хөкүмәте Премьер-министрының беренсе урынбаҫары вазифаһын булдырыу тураһындағы Указға ҡул ҡуйҙым һәм үҙемдең Указым менән был вазифаға БР Милли банкы рәйесе Мәрҙәнов Рөстәм Хәбиб улын тәғәйенләнем, — тип хәбәр итте журналистарға дүшәмбе көнө үткән брифингта республика башлығы. – Рөстәм Хәбиб улы тәжрибәле белгес, оҫта ойоштороусы, финанстар өлкәһен яҡшы белә. Хөкүмәттә беренсе вице-премьер вазифаһында ул финанстарға бәйле барлыҡ мәсьәләләргә – бюджеттың килем һәм сығым өлөшөнә контроллек итәсәк. Рузалия Хисмәтуллина кеүек яҡшы белгестең икенсе эшкә күсеүенән һуң да Рөстәм Мәрҙәнов менән бергә был өлкәлә яҡшы эшләрбеҙ, тип ышанам (һүҙ Башҡортостандың финанстар министры Рузалия Хисмәтуллинаның депутат булып республика парламентына күсеүе хаҡында бара).
Белешмә өсөн. Рөстәм Мәрҙәнов 1964 йылда Өфөлә тыуған. Юғары белемле. Өфө дәүләт авиация техник университетын (бығаса Өфө авиация институты) тамамлаған. Иҡтисад фәндәре кандидаты, доцент.
2000 йылдан башлап – БР Милли банкы рәйесенең беренсе урынбаҫары, БР Милли банкы рәйесе.
Дуҫлыҡ ордены менән наградланған. «Башҡортостан Республикаһының атҡаҙанған экономисы» исеменә лайыҡ. Бер нисә саҡырылышта БР Дәүләт Йыйылышы – Ҡоролтай депутаты булды.


text:
Рәсәй Үҙәк һайлау комиссияһы ҡабул итеү бүлмәһенең бер нисә каналлы телефон линияһы эшләй
Берҙәм һайлау көнө – 13 мартҡа әҙерлек һәм уны үткәреү мәсьәләләре буйынса һайлаусылар һәм һайлау процесында ҡатнашыусы башҡа кешеләр менән тығыҙ хеҙмәттәшлек итеү маҡсатында РФ Үҙәк һайлау комиссияһы күп каналлы режимда Рәсәй Үҙәк һайлау комиссияһы ҡабул итеү бүлмәһенең телефон линияһы эшен ойошторҙо.
Рәсәй Үҙәк һайлау комиссияһы ҡабул итеү бүлмәһенең бер нисә каналлы телефоны: 8 (495) 606-79-57 (Мәскәү ваҡыты менән сәғәт 9-ҙан 18-гә тиклем). Килгән мөрәжәғәттәргә РФ Үҙәк һайлау комиссияһы белгестәре төплө яуаптар һәм аңлатмалар бирәсәк. Күп каналлы элемтә линияһы 16 мартҡа тиклем эшләй.


text:
1,5 миллиард һумдан ашыу әсәлек капиталы средстволары файҙаланылды
РФ Пенсия фондының Башҡортостан Республикаһы райондарындағы һәм ҡалаларындағы идаралыҡтарына әсәлек (ғаилә) капиталы средстволарынан 12 мең һум күләмендәге бер тапҡыр түләнә торған аҡсаны алыу тураһында ғариза менән 50 меңдән ашыу сертификат хужаһы мөрәжәғәт итте, йәғни 600 миллион һумдан ашыу суммаға. Был ғаилә средстволарын көндәлек ихтыяждарға файҙалана алалар.
Рәсәй Пенсия фондының Башҡортостан Республикаһы буйынса бүлексәһе идарасыһы Фоат Хантимеров әйтеүенсә, 1077 миллион һум суммаға 4142 дәүләт сертификаты хужаһы әсәлек капиталы средстволарын торлаҡ һатып алыуға йәки төҙөүгә алынған кредиттарҙы һәм заемдарҙы (ипотека кредиттарын да индереп) ҡаплауға йүнәлтеү тураһында ғариза бирҙе. Шуларҙан 3756 ғариза буйынса ыңғай ҡарар ҡабул ителде лә инде.
“Балаһы булған ғаиләләргә өҫтәмә дәүләт ярҙамы саралары тураһында” Федераль закон ғәмәлгә ингәндән алып Башҡортостанда 63215 әсәлек (ғаилә) капиталына сертификат тапшырылды, тип хәбәр иттеләр Рәсәй Пенсия фондының БР буйынса бүлексәһе матбуғат хеҙмәтенән.


text:
Башҡортостанда «Беҙҙең яратҡан табип» конкурсы үтәсәк
Башҡортостанда 22 апрелдә «Беҙҙең яратҡан табип» конкурсы старт ала. Унда дәүләт учреждениеларының һәм коммерция клиникаларының төрлө белгеслектәге балалар табиптары ҡатнаша. Еңеүсене йәш пациенттар һәм уларҙың ата-әсәләре билдәләй. Табиптарҙың эшмәкәрлегенә баһа биреү өсөн тейешле сайтҡа инеү мотлаҡ.
Иң бәләкәй пациенттарға һүрәттәр ярҙамында тауыш биреү тәҡдим ителә. Уларҙы электрон почта аша ебәрергә мөмкин.
Тауыш биреү һөҙөмтәһендә иң яратҡан балалар табиптары һәм балалар һүрәттәре конкурсында еңеүселәр билдәләнәсәк.
Еңеүселәрҙе наградлау тантанаһы 1 июндә – Халыҡ-ара балаларҙы яҡлау көнөндә үтә.
Республикала был конкурс БР Хөкүмәте Премьер-министры урынбаҫары Лилиә Ғүмәрова һәм БР Һаулыҡ һаҡлау министрлығы ярҙамында тәүгә үткәрелә.
Үткән йылда бындай бәйгеләр Санкт-Петербург, Ҡазан, Яр Саллы, Әлмәт ҡалаларында үткән. 2013 йылда уларҙы 50-нән ашыу ҡалала үткәреү планлаштырыла.


text:
Толбазы балалар йортонда тәрбиәләнеүселәр «Китаптар - балаларға» акцияһында ҡатнашыусыларҙан бүләктәр алды
29 апрелдә Толбазы балалар йортонда тәрбиәләнеүселәр Башҡортостандың берҙәм рәсәйлеләре менән ойошторолған яңы проект сиктәрендә тәүге китаптар алды. 350 һүрәтле баҫма хәҙер учреждение китапханаһын тулыландырасаҡ. Проектта ҡатнашыусылар Ауырғазы районына йәмғеһе 1600 китап алып килде, ҡалғандары мәктәптәр буйлап таратыласаҡ.
«Берҙәм Рәсәй» партияһының төбәк башҡарма комитеты етәксеһе Альберт Мифтахов балаларға китаптар тапшырып, проект тураһында һөйләне. Республикала ул 10 апрелдә старт алды. Бындай идея менән «Берҙәм Рәсәй» партияһының төбәк бүлексәһе сығыш яһаны. Проект сиктәрендә балалар йорттарында, интернаттарҙа, ауыл мәктәптәрендә һәм дауаханаларҙа урынлашҡан китапханалар фондын тулыландырыу планлаштырыла.
«Китаптар — балаларға» проектының киң мәғлүмәт саралары менән эшләү буйынса белгесе Людмила Цируль хәбәр итеүенсә, партияның ҡала һәм райондарҙа урынлашҡан бүлексәләрендә китаптар ҡабул итеү буйынса 25 пункт булдырылған. Акцияға республиканың алты ҡалаһы ҡушылған.
Идеяны Башҡортостан Президенты Рөстәм Хәмитов та күтәреп алды. Ул барлыҡ республика халҡын проектта ҡатнашырға саҡырҙы.


text:
Иглинда көрәш буйынса зона турниры үтәсәк
5 апрелдә Иглинда «Сәләмәт тормош өсөн көрәш» акцияһы сиктәрендә милли көрәш буйынса асыҡ зона турниры үтәсәк. Ойоштороусылар булып Бөтә донъя башҡорттары ҡоролтайы, Иглин районы хакимиәте һәм «Башҡортостан» гәзите редакцияһы сығыш яһай. Ярыштарҙа Иглин, Нуриман, Ҡариҙел, Кушнаренко, Благовещен, Бүздәк райондары һәм Өфө ҡалаһы командалары ҡатнашасаҡ.
Сәләмәт тормошто пропагандалау, спортсылар араһында дуҫтарса мөнәсәбәттәрҙе нығытыу, милли спорт төрҙәрен үҫтереү, иң көслө батырҙарҙы асыҡлау, ярыштарҙа ҡатнашыусыларҙың спорт оҫталыҡтарын камиллаштырыу, йәштәрҙе патриотик һәм рухи-әхлаҡи йәһәттән тәрбиәләү турнирҙың төп маҡсаттары булып тора.
Турнирҙа еңеүселәр кубоктар, миҙалдар, приздар һәм грамоталар менән бүләкләнәсәк. Сара сиктәрендә Башҡортостандың алда һанап үтелгән муниципалитет мәктәптәренә көрәш менән шөғөлләнеү өсөн келәмдәр алыуға сертификаттар тапшырыласаҡ.


text:
14 ноябрҙә Бөтә донъя сифат көнө билдәләнә
14 ноябрҙә Бөтә донъя сифат көнө билдәләнә – ул ошо көндәрҙә барған Бөтә донъя сифат аҙналығының кульминацияһы.
Был дата донъяның күпселек илдәрендә ноябрҙең икенсе кесе аҙнаһында билдәләнә. Байрам Берләшкән Милләт Ойошмаһы ярҙамында Европа Сифат ойошмаһы инициативаһы менән ойошторола. Тәүге тапҡыр донъя йәмәғәтселеге был көндө 1989 йылда билдәләй. Һуңыраҡ, 1995 йылда, Европа сифат ойошмаһы ноябрҙең икенсе кесе аҙнаһы тура килгән аҙнаны Европа сифаты аҙналығы тип иғлан итә.
Продукттарҙың һәм хеҙмәттәрҙең юғары сифаты – заман технологияларын тап килтереү, аҡыллы етәкселек һәм яуаплы хеҙмәт һөҙөмтәһе. Сифат проблемаһы күп илдәрҙең, шул иҫәптән Рәсәйҙең дә, иҡтисади сәйәсәте өҫтөнлөктәренең береһе.
Был көндәрҙә күпселек ватан предприятиеларында тематик саралар: сифатҡа арналған смотрҙар, күргәҙмәләр һәм конференциялар – уҙғарыла. БР Стандартлаштырыу, метрология һәм һынауҙар төбәк үҙәгенән хәбәр итеүҙәренсә, Башҡортостанда Аҙнаның төп сараһы – Бөтә донъя сифат көнөнә арналған республика конференцияһы. Ул 15 ноябрҙә БР Сәнәғәт һәм инновация сәйәсәте министрлығында үтәсәк.
Конференцияла республика предприятиеларының 2013 йылғы «Рәсәйҙең 100 иң яҡшы тауары» федераль конкурсында ҡатнашыу һөҙөмтәләре иғлан ителәсәк. Уны ойоштороусылар – Рәсәй стандарты һәм Сифат проблемалары академияһы.


text:
Башҡортостанда пассажирҙар ташыу тәрибәһен өлгө итеп ҡуйырлыҡ
Мәскәүҙә Халыҡ-ара транспорт форумы үтте, ул тармаҡты үҫтереү перспективаларына арналды. Статуслы сараға 30 илдән профилле ведомстволар министрҙары һәм бөтә Рәсәйҙән транспорт структуралары вәкилдәре йыйылды.
— Рәсәйҙең уникаль географик урыны һәм масштабтары менән бәйле транспорт тармағы һәр ваҡыт дәүләтте барлыҡҡа килтереүсе роль уйнаны, – тине РФ Транспорт министрлығы башлығы Игорь Левитин. – Илебеҙҙә элек-электән транспорт эшмәкәрлеген дәүләт көйләүе объектив зарурлыҡ булып торҙо.
Әйткәндәй, Башҡортостан – дәүләт пассажирҙар ташыусыһы – «Башавтотранс» дәүләт унитар предприятиеһы эшләп килгән бик аҙ төбәктәрҙең береһе. Форумда ҡатнашыусыларҙың күбеһе был фактты юғары баһаланы.
— Башҡортостан «Башавтотранс» кеүек заманса һәм үҫешкән автотранспорт предприятиеһы булыуы менән ғорурлана ала, — тип үҙ фекерен белдерҙе Силәбе автовокзалы директоры Владимир Руськин "Башавтотранс" белгестәре менән аралашҡанда. – Минеңсә, прогрессив технологиялар индереү өлкәһендә Башҡортостан пассажирҙар автоташыусыһына тиңләшерлек ойошма Рәсәйҙә әлегә юҡ. Финанс иҫәбе алып барылған, бөтә кәрәкле параметрҙарҙы – автобус тиҙлегенән алып билет алыусы пассажирҙар һанына тиклем – контролдә тотоусы навигация системағыҙ ғына ни тора! Бынан тыш, льгота менән файҙаланыусыларҙың йөрөүен һәм дәүләт ярҙамы алыусы кешеләрҙең иҫәбен теркәп барыу мөмкинлеге биреүсе транспорт карталары һеҙҙең республикала ғына бар. Шуға күрә «Башавтотранс»тың Рәсәй транспорт тармағы лидеры статусын һаҡлауы ғәжәп түгел.
Манежда транспорт форумы барышында «Рәсәй транспорты: аяҡҡа баҫыуы, үҫеше, перспективалары» күргәҙмәһе лә эшләне. Бында Липецкиҙан транспорт карталары эше программаһы күрһәтелде. Липецк программистары салонға ингән пассажирҙар һанын контролгә алыу ысулын уйлап тапҡандар, ләкин әлегә шунан ары китә алмағандар. Шуға күрә лә «Башавтотранс» дәүләт унитар предприятиеһы пассажирҙар ташыуҙы ойоштороуҙың прогрессив тәжрибәһен коллегалары менән уртаҡлаша ала.


text:
Балалары бәләкәй атайҙар язаға тарттырыуҙы кисектерә ала
2010 йылдың 21 февралендәге "РФ-тың айырым ҡануниәт акттарына үҙгәрештәр индереү тураһындағы” 16-ФЗ һанлы федераль законға ярашлы, бәләкәй йәштәге балалары (14 йәшкә тиклем) булған аталар язаға тарттырыуҙы кисектереүҙәрен һорарға хоҡуҡлы.
Элек бындай кисектереү ауырлы һәм 14 йәшкә тиклемге балаһы булған ҡатындарға ҡарата ҡулланыла ине. Хәҙер Фемида был йәштәге балалары булған аталарға ла мәрхәмәтләнде.
Ләкин законда бер нисә өҫтәмәләр ҙә бар. Беренсенән, иркенән мәхрүм ителгән атай баланың берҙән-бер яҡын кешеһе булырға тейеш. Икенсенән, был мәрхәмәтлек акты РФ Енәйәт Кодексының статьяһы буйынса биш йылға тиклем иркенән мәхрүм ителгәндәргә генә ҡағыла.
Шулай уҡ әлеге ваҡытта холоҡ төҙәтеү учреждениеһында ултырған кеше лә, уның адвокаты йәки законлы вәкиле иркенән мәхрүм итеүҙе кисектереүҙәрен һорап, ходатайство менән мөрәжәғәт итә ала.


text:
Республиканың баш ҡалаһы һәм «Бөтә Өфө» телеканалы халыҡ-ара конкурста еңеү яуланыФото: «Бөтә Өфө» телеканалы, Өфө хакимиәте | Видео: «Бөтә Өфө» телеканалы
Республиканың баш ҡалаһы һәм «Бөтә Өфө» телеканалы халыҡ-ара конкурста еңеү яуланы
Республиканың баш ҡалаһы һәм «Бөтә Өфө» телеканалы халыҡ-ара конкурста еңеү яуланыФото: «Бөтә Өфө» телеканалы, Өфө хакимиәте
ӨФӨ, 2016 йыл, 28 ғинуар. /«Башинформ» мәғлүмәт агентлығы, Ксения Калинина/.
Мәскәүҙә Рәсәй Президенты ҡарамағындағы Халыҡ хужалығы һәм дәүләт хеҙмәте академияһы майҙансығында «Киң мәғлүмәт саралары сағылышындағы ҡала-2015» халыҡ-ара конкурсы еңеүселәрен бүләкләү тантанаһы уҙҙы. Был хаҡта «Башинформ» агентлығына «Бөтә Өфө» телеканалының баш мөхәррире Булат Тереғолов хәбәр итте.
«Бөтә Өфө» телеканалы беренсе дәрәжә дипломдарға лайыҡ булды. Бүләкләнеүселәр араһында журналистарыбыҙ Элина Хәирова менән Светлана Нәзирова бар. «Визит в Поднебесную: Уфа — Цицикар — Шэньян» фильмы, «Уфимский городовой» программаһы «Евразия иҡтисади союзы: беренсе йыл. Халыҡ-ара хеҙмәттәшлекте үҫтереү тәжрибәһе һәм мөмкинлектәре» һәм «Ҡала менән һөҙөмтәле идара итеү — халыҡтың йәшәү сифатын күтәреү» номинацияларында билдәләнде», — тип һөйләне Булат Тереғолов.
Халыҡ-ара жюри республиканың баш ҡалаһын билдәләп үтте. Өфө туристар, тыуған яҡ йүнәлешендәге методик эш, яңы тыуған балаларҙан баш тартыуҙы иҫкәртеү, «Йыһан мәктәбе» проектын, «Бергәләп сәләмәт киләсәк өсөн» программаһын тормошҡа ашырған өсөн диплом менән бүләкләнде. Ҡала хакимиәте башлығы Ирек Ялаловҡа Бөйөк Ватан һуғышында Еңеүҙең 70 йыллығын байрам итеүҙе әҙерләүгә өлөш индергән өсөн миҙал тапшырылды.
«Ҡала биш номинацияла өс дипломға лайыҡ булды, — тип билдәләне баш ҡала хакимиәте башлығы урынбаҫары Илдар Хәсәнов. — Был тиклем күп наградалар алғаныбыҙ булманы. Ҡала округын, Өфөнөң Октябрь районын ҡотлайым».


text:
Өфөлә “Башҡортостандың бизнес потенциалы” форум-күргәҙмәһе асылдыФото: Олег Яровиков
Өфөлә “Башҡортостандың бизнес потенциалы” форум-күргәҙмәһе асылды
Өфөлә “Башҡортостандың бизнес потенциалы” форум-күргәҙмәһе асылдыФото: Олег Яровиков
Өфөлә, Конгресс-холл бинаһында, «Башҡортостандың бизнес потенциалы» форум-күргәҙмәһе асылды, уның барышында 2009 йылда Башҡортостанда бәләкәй һәм урта эшҡыуарлыҡ субъекттары үҫеше республика программаларын ғәмәлгә ашырыуға йомғаҡ яһаласаҡ. Бер юлы 2010 йылда эшҡыуарлыҡҡа ярҙам итеү механизмдары һәм перспективалары тикшереләсәк.
Форумды Башҡортостан Республикаһы Хөкүмәте, БР Эшҡыуарлыҡ һәм сауҙа буйынса дәүләт комитеты, “Рәсәй таянысы” бөтә Рәсәй йәмәғәт ойошмаһының Башҡортостан төбәк бүлеге, БР Эшҡыуарҙар берекмәһе ассоциацияһы, БР Бәләкәй эшҡыуарлыҡҡа ярҙам һәм үҫеш фонды һәм “Берҙәм Рәсәй” бөтә Рәсәй сәйәси партияһының Башҡортостан төбәк бүлексәһе ҡатнашлығында БР Сауҙа-сәнәғәт палатаһы ойоштора.
Конгресс-холдың беренсе ҡатында күргәҙмә әҙерләнгән, унда бәләкәй һәм урта эшҡыуарлыҡ субъекттары үҫеше республика программаһы буйынса дәүләт ярҙамы алған республиканың 25 районынан килгән эшҡыуарҙар ҡатнаша. Форумды рәсми асыуға тиклем БР Хөкүмәте Премьер-министры Раил Сарбаев, БР сәнәғәт һәм тышҡы бәйләнештәр министры Юрий Пустовгаров, БР Эшҡыуарлыҡ һәм сауҙа буйынса дәүләт комитеты рәйесе Ринат Зәйнуллин экспонаттар менән танышты.
Форумға “Рәсәй таянысы”ның президенты Сергей Борисов та килде. Форум-күргәҙмәне асыуҙа дәүләт власының федераль һәм республика органдары вәкилдәре, муниципаль район һәм ҡала округы хакимиәттәре, эшҡыуарҙарҙың йәмәғәт ойошмалары, БР бизнес берләшмәләре, киң мәғлүмәт саралары ҡатнаша.
Сараның пленар өлөшө түңәрәк өҫтәл формаһында үтәсәк. Тикшереләсәк мәсьәләләрҙең береһе — «2010 йылда бәләкәй һәм урта эшҡыуарлыҡ субъекттарына дәүләт ярҙамы саралары”. Ҡатнашыусылар 2010 йылға Рәсәй Федерацияһында бәләкәй һәм урта эшҡыуарлыҡ субъекттарына ярҙам һәм үҫештең өҫтөнлөклө йүнәлештәрен, Башҡортостанда эшләп килгән бәләкәй һәм урта эшҡыуарлыҡ субъекттарына комплекслы ярҙам системаһын, шулай уҡ бәләкәй һәм урта эшҡыуарлыҡҡа мөмкинлектәр һәм яңы йүнәлештәр үҫешенең мәғлүмәти-аналитик базаһын булдырыуҙы тикшерәсәк.
Форум сиктәрендә “Йыл эшҡыуары-2010” конкурсы еңеүсеһен бүләкләү тантанаһы ла үткәрелә.


text:
Өфөнөң Киров районы мәхкәмәһе Провинция хәбәрҙәре гәзитенең элекке баш мөхәррире Виктор Шмаковҡа ҡарата хөкөм сығарҙы.
Өфөнөң Киров районы мәхкәмәһе Провинция хәбәрҙәре гәзитенең элекке баш мөхәррире Виктор Шмаковҡа ҡарата хөкөм сығарҙы. Уның менән бергә Айрат Дилмөхәмәтовҡа ҡарата ла хөкөм сығарылды. Мәғлүм булыуынса, был ике оппозиционерҙы экстремизимға һәм дөйөм тәртипһеҙлеккә саҡырыуҙа ғәйепләгәйнеләр.
2006-сы йылдың февраль-апрель айҙарында гәзиттең фетнә майҙаны тигән махсус ҡушымтаһында 3 һанда Айрат Дилмөхәмәтовтың мәкаләләре баҫылған. Психологик-лингвистик экспертиза был мәҡәләләрҙә халыҡты ғәмәлдәге власҡа ҡаршы өндәү, ҡанунға бойһонмау һәм Башҡортостанда власте көс ҡулланып яулауға саҡырыуҙар тапҡан.
Тикшереүҙәрҙән һуң мәхкәмә Виктор Шмаковты ла Айрат Дилмөхәмәтовты ла икешәр йылға шартлы рәүештә хөкөм иткән. Бынан тыш улар ваҡытлы матбуғат сараларында яуаплы вазифа биләүҙән мәхрүм ителде. Ғәйепләнеүселәрҙең хөкөм ҡарары буйынса реакцияһы хәбәр ителмәй.


text:
Рөстәм Хәмитов башҡарма власть органдары эшенең һөҙөмтәлелек күрһәткестәрен раҫланы
Башҡортостан Президенты Рөстәм Хәмитов министрлыҡтар һәм дәүләт комитеттары эшмәкәрлегенең төп һөҙөмтәлелек күрһәткестәрен раҫланы.
«Тәүге тапҡыр бер беҙҙең республикала ғына түгел, бөтөн Рәсәй Федерацияһында министрлыҡтар һәм ведомстволар өсөн һөҙөмтәлелектең төп күрһәкестәре билдәләнде. Был исемлек йөҙ йәки ике йөҙҙән түгел, ә өс-дүрт күрһәткестән тора. Һәм һәр министр уларҙы яттан белергә, уларҙы нисек үтәргә икәнен аңларға тейеш», — тип һыҙыҡ өҫтөнә алды Рөстәм Хәмитов.
Төбәк башлығының матбуғат хеҙмәтенән хәбәр итеүҙәренсә, министрлыҡтар һәм дәүләт комитеттары эшмәкәрлегенең төп һөҙөмтәлелек күрһәткестәре һәм өҫтөнлөклө бурыстары картаһын Башҡортостан Президенты ҡушыуы буйынса республиканың Иҡтисади үҫеше министрлығы эшләгән. Дөйөм алғанда республика Хөкүмәтенең дә, һәр министрлыҡ етәксеһенең дә эшмәкәрлеге ошо критерийҙар ярҙамында баһаланасаҡ. Төбәктәге иҡтисади һәм социаль үҙгәрештәрҙе иҫәпкә алып, квартал һайын күрһәткестәр картаһына ла төҙәтмәләр индереләсәк.
Республика министрлыҡтары һәм дәүләт комитеттарының айырым маҡсатлы эшмәкәрлек күрһәткестәре исемлеге БР Иҡтисади үҫеш министрлығының рәсми сайтында урынлаштырыл4ан: http://minecon.bashkortostan.ru/.
Миҫал.
БР Торлаҡ-коммуналь хужалыҡ министрлығының айырым маҡсатлы эш күрһәткестәре сифатында түбәндәгеләр билдәләнгән:
1. Торлаҡ-коммуналь хужалыҡта мәшғүл хеҙмәткәрҙәрҙең уртаса айлыҡ эш хаҡы (һумдарҙа);
2. Коммуналь инфраструктураның туҙыу кимәле;
3. Тауарҙар етештереү, ресурстар менән тәьмин итеү, ҡалдыҡ һыуҙарҙы таҙартыу һәм ҡаты көнкүреш ҡалдыҡтарын утилләштереү өсөн инженерлыҡ инфраструктураһы объекттарын файҙаланыусы шәхси ойошмалар өлөшө;
4. Зыянға эшләүсе торлаҡ-коммуналь хужалыҡ ойошмалары өлөшө (%).


text:
Баш ҡалала шиғыр һәм йыр байрамы үтәсәк
5 мартта «Нефтсе» мәҙәниәт һарайында «Наҙлы йөрәк серен асҡанда» тип аталған шиғыр һәм йыр байрамы үтә. Сараны ойоштороусылар булып Башҡортостандың Мәҙәниәт министрлығы, Бөтә донъя башҡорттары ҡоролтайы Башҡарма комитеты, БР Яҙыусылар союзы, төбәктең Башҡорт ҡатын-ҡыҙҙары йәмғиәте сығыш яһай. Был хаҡта «Йәшлек» гәзитендә хәбәр ителә.
Байрам кисәһендә Ш.Бабич исемендәге йәштәр премияһына лайыҡ булыусы танылған шағирәләр – Тамара Искәндәриә (Юлдашева), Тәнзилә Дәүләтбирҙина, Зөлфиә Ханнанова, Гөлназ Ҡотоева, Лариса Абдуллина ҡатнаша. Башҡорт еренең, һүҙ сәнғәте оҫталары төбәге, тигән даны ла бар. Балалар тәрбиәләүсе күркәм ханымдарҙың бөгөн уҡыусыларына, замандаштарына әйтер һүҙҙәре бар.
Кисәнең сценарийы авторы – Зөһрә Бураҡаева, режиссеры – Сулпан Асҡарова. Улар шулай уҡ Ш.Бабич исемендәге йәштәр премияһы лауреаттары. Сарала шағирәләрҙең әҫәрҙәренә яҙылған йырҙар ҙа яңғыраясаҡ.


text:
Өфөлә ШОС һәм БРИКС саммиттарының Ирекмәндәр штабы эшләй башланы Фото: юғары уҡыу йортоноң сайтынан
Өфөлә ШОС һәм БРИКС саммиттарының Ирекмәндәр штабы эшләй башланы
Өфөлә ШОС һәм БРИКС саммиттарының Ирекмәндәр штабы эшләй башланы Фото: юғары уҡыу йортоноң сайтынан
ӨФӨ, 2015 йыл, 2 июль. /«Башинформ» мәғлүмәт агентлығы, Эльмира Сабирова/.
Өфөлә, Башҡорт дәүләт университетында, Шанхай хеҙмәттәшлек ойошмаһы һәм БРИКС саммиттарының Ирекмәндәр штабы эшләй башланы. Уның ишектәре 12 июлгә тиклем асыҡ буласаҡ. 6 июлдән ирекмәндәр тәүлек әйләнәһенә эшләй.
«Башинформ» агентлығы хәбәр итеүенсә, уҙған көндәрҙә ирекмәндәрҙең формаһы күрһәтелде. Ҡыҙҙар — тубыҡҡа тиклем йәшел-зәңгәр күлдәк, егеттәр салбар, аҡ күлдәк, йәшел-зәңгәр төҫтәге пуловер кейә.
Саммиттар эшендә 643 ирекмән ҡатнаша. Улар ШОС һәм БРИКС саммиттарының барлыҡ майҙансыҡтарында эшләй.


text:
Зөһрә Рәхмәтуллина: «Йыр — 8 мартҡа ҡатын-ҡыҙҙар өсөн иң яҡшы бүләк»
ӨФӨ, 2015 йыл, 3 март. /«Башинформ» мәғлүмәт агентлығы, Ғәлиә Нәбиева/.
«Башҡортостан» дәүләт концерт залында «Башҡорт йыры» телевизион проектының «Йөрәккә бойороп булмай…» тип аталған театрлаштырылған музыкаль тамашаһы үтте. Уны Башҡортостан юлдаш телеканалы «Юлдаш» радиоһы менән берлектә ойошторҙо. Тамаша Халыҡ-ара ҡатын-ҡыҙҙар көнөнә бағышланғайны. Концертта билдәле эстрада йырсылары Иҙрис Ғәзиев, Азамат Тимеров, Гөлсөм Бикбулатова, Фәдис Ғәниев, Вилдан Яруллин, шулай уҡ республикабыҙҙың йәш эстрада йондоҙҙары ҡатнашты.
Концерт программаһында хәҙерге композиторҙарҙың бәхетле әсәлек, бала саҡ һәм ғаилә ҡиммәттәре тураһында, яҙ, ҡатын-ҡыҙ гүзәллеге һәм мөхәббәт хаҡында йырҙары яңғыраны.
— Башҡортостан юлдаш телевидениеһының биш йылға яҡын тарихы булған «Башҡорт йыры» проекты республика мәҙәниәтенең сағыу һәм үҙенсәлекле йөҙөнә әүерелде. Ул Башҡортостандан ситтә лә билдәле һәм күп тамашасыларҙың күңелен яулап алған. Проекттың һәр концерты ысын мәғәнәһендә халыҡ йыры байрамына әүерелә, яңы исемдәр аса, — тип билдәләне Дәүләт Думаһының Мәҙәниәт буйынса комитеты рәйесе урынбаҫары Зөһрә Рәхмәтуллина.
Концерт программаһы республикала йәшәүсе ҡатын-ҡыҙҙар өсөн 8 мартҡа матур бүләк булды. Парламентарий фекеренсә, хәҙерге заман ҡатын-ҡыҙы әүҙем тормош позицияһын биләй, ул төрлө эшмәкәрлек өлкәһендә лә уңышлы. Ышаныс, өмөт һәм һөйөүҙе берләштергән ҡатын-ҡыҙ алдында баш эйеү байрам концертының төп темаһы булды.


text:
Фото:
Истанбулда профессор, доктор Әхмәт-Зәки Вәлиди Туғандың хәтер көнө үткәрелә
Фото:
ТӨРКСОЙ Халыҡ-ара төрки мәҙәниәт ойошмаһының Генераль секретариаты һәм Истанбул университетының Евразия институты 2009 йылдың 21 декабрендә Истанбулда профессор, доктор Әхмәт-Зәки Вәлиди Туғандың хәтер көнөн ойоштора. Сарала ғалимдың ҡыҙы — профессор Иҫәнбикә Туғандың, уның уҡыусыһы Гюльчин Чандарлыоглуҙың сығыштары көтөлә.
Сара сиктәрендә 2002 йылда БЮТ телеканалының “Хазина” ижади берекмәһе тарафынан төшөрөлгән «Тарих яҙыр инем ташына» фильмы (режиссеры Әхмәт Яҡупов, сценарий авторы Юлай Ғәйнетдинов) күрһәтеләсәк.


text:
Төбәктә коммерцияға ҡарамаған биш ойошма федераль грантҡа лайыҡ булды Фото: Андрей Старостин
Төбәктә коммерцияға ҡарамаған биш ойошма федераль грантҡа лайыҡ булды
Төбәктә коммерцияға ҡарамаған биш ойошма федераль грантҡа лайыҡ булды Фото: Андрей Старостин
ӨФӨ, 2015 йыл, 23 октябрь. /«Башинформ» мәғлүмәт агентлығы, Арина Рәхимҡолова/.
Башҡортостандың хөкүмәткә һәм коммерцияға ҡарамаған биш ойошмаһы федераль грантҡа лайыҡ булды. Рәсәйҙең Йәмәғәт палатаһы Рәсәй Президентының бойороғона ярашлы быйыл икенсе тапҡыр үткәрелгән асыҡ конкурс йомғаҡтарын баҫтырып сығарҙы. Операторҙар 4670 ғаризаны ҡарап, 389 проектты һайлап алды.
Еңеүселәр араһында — «Рәсәй төбәктәренең мәҙәни һәм гуманитар өлкәләрҙә Үҙәк Азия илдәре менән үҙ-ара эш итеүен үҫтереүҙә диаспора структураларының роле» проекты менән «Берлек» геосәйәси тикшеренеүҙәр үҙәге. Проектта тикшереү объектын һайлау Башҡортостан биләмәһендә йәшәгән Үҙәк Азия диаспоралары файҙаһына булды. Операторы — Милли хәйриә фонды. Гранттың күләме — 2 миллион 200 мең һум.
Башҡортостандың мохтаждарға юридик ярҙам клиникаһы «Асыҡ хоҡуҡ» проекты менән 880 мең һум күләмендәге грантҡа лайыҡ булды. Программа халыҡтың социаль яҡланмаған төркөмдәренең хоҡуҡтарын яҡлауға, граждандарға бушлай юридик һәм социаль хеҙмәттәр күрһәтеүҙе тәьмин итеүгә йүнәлтелгән. Операторы — «Гражданлыҡ абруйы» Дөйөм Рәсәй йәмәғәт ойошмаһы.
«Өсөнсө быуын халыҡ университеты» социаль үҙәгенең «Пенсионерҙар өсөн мобиль халыҡ университеты» проекты 2 миллион 812 мең һум алды. «Мәрхәмәт» хәйриә мәғариф фондының сәләмәтлек мөмкинлектәре сикләнгән балаларҙы социаль яраҡлаштырыу эштәрен ойоштороуға йүнәлтелгән «Бөтә ҡаршылыҡтарҙы ла еңеп сығам» проектын ғәмәлгә ашырыу өсөн 1 миллион 44 мең һум бирелде. «Башҡортостан ветераны» баҫмаһы «Ветерандар фашизмға ҡаршы» проекты өсөн 1 миллион 96 мең һум алды.


text:
Беренсе башҡорт рок фестивале уҙҙы
Икенсе июлдә Хайбулла районы Аҡъяр ауылында «Бөйөк дала» беренсе рок-фестивале уҙҙы. Был тамаша легендар башҡорт рок-группаһы «Рух»тың 20 йыллығына арналған.
Фестиваль был районда үтеү осраҡлы түгел, сөнки 90-сы йылдар башында барлыҡҡа килгән башҡортса рокты тап Хайбулланан сыҡҡан төркөмдәр беренсе булып күтәреп алды. Фольклорға яҡын булыуы башҡортса роктың үҙенсәлеге булып тора. Ул төркөмдәр араһында бөтөн башҡорт йәштәренә яҡшы билдәле булған «Рух», «Дәрүиш», «Майҙан», «Ант», «Ҡарауан Һарай» ине.
Был фестивалде үткәреүҙе «Рух» төркөмө йетәксеһе Юлай Асҡаров тәҡъдим иткән. Шулай уҡ Хайбулла районы хакимиәте матди һәм ойоштороу мәшәҡәттәренең күп өлөшөн үҙ өҫтөнә алған.
Ваҡиғаны Аҡьяр стадионында «Рух» төркөмө асып ебәрҙе. Был фестивалдың маҡсаты ярыш түгел, ә башҡортса рокты халыҡҡа еткереү, ватансылыҡ хистәрен тәрбиәләү, төркөм ара тәжрибә алмашыу һәм ябай күңел асыу. Фестивалдә ҡатнашыуҙың мотлаҡ шарты – йәнле музыка, йәғни фонограммаһыҙ башҡарыу. Һәр төркөм үҙҙәренең репертуарынан һигеҙ-ун йыр башҡарған. Фестивалдә Хәйбулла районынан сыҡҡан музыканттарҙан тыш, Өфө, Сибай, Салауат ҡалаларынан килгән рок төркөмдәр ҡатнашҡан, һәм 1 мең 500-гә яҡын тамашасы йыйылған.
Фестивалдә ҡатнашыусылар, был йыйын башҡорт рок йырсы-музыканттары өсөн бик мөһим сара, сөнки ул йәш төркөмдәргә лә үҙҙәрен күрһәтергә мөмкинтектәр аса, тип белдерә.


text:
Аксаков байрамы Надеждино ауылында дауам итте
Рәсәй һәм Болгария тарихында тәрән эҙ ҡалдырған Аксаковтар нәҫеленең яҡты иҫтәлеге Башҡортостанда ҡәҙерләп һаҡлана.
Тырново Университеты Башҡорт дәүләт университеты менән хеҙмәттәшлек итә. Аксаков тарихи мәҙәни үҙәге тағы ла үҙенең бал йорто, халыҡ шөғөлдәре оҫтаханаһы менән үҙенсәлекле. Бында килгән һәр кем ауылдың һәләтле кешеләре, уларҙың ҡул эштәре менән таныша ала. Оҫталар үҙ һөнәрен ауыл балаларына ла өйрәтә.
Әҙәбиәттә тәрән эҙ ҡалдырған яҙыусыларға Башҡортостан республикаһының Аксаков исемендәге дәүләт премияһы тапшырыла. Һуңғы йылдарҙа ғына лауреаттар исемелеген Василий Белов, Валерий Ганичев, Михаил Чванов, Валентин Распутин, Станислав Куняев һәм Талха Ғиниәтуллин кеүек арҙаҡлы ҡәләм оҫталары тулыландырҙы.


text:
Фото:
Марсель Сәлимов «Алтын ҡаурый» халыҡ-ара шиғриәт конкурсы дипломанты булды
Фото:
Мәскәүҙә IX «Алтын ҡаурый» халыҡ-ара шиғриәт конкурсында еңеүселәрҙе наградлау тантанаһы булды. Конкурс Рәсәй Яҙыусылар союзы, баш ҡаланың Мәҙәниәт департаменты, Мәскәү социаль-мәҙәни программалар институты һәм «Академика» фәнни-нәшриәт үҙәге менән булдырылған. Яҡташыбыҙ, билдәле башҡорт шағиры Марсель Сәлимов «Рәсәй халыҡтарының иң яҡшы шиғырҙары» номинацияһында еңеүсе тип танылды, һәм уға тейешле диплом тапшырылды.
Ижади бәйге йомғаҡтары буйынса жюри һайлап алған әҫәрҙәр махсус йыйынтыҡта баҫтырыласаҡ, улар менән бергә баҫмала халыҡ-ара һынлы сәнғәт күргәҙмә-конкурсында еңеүсе рәссамдарҙың эштәре урынлаштырыласаҡ. Мәскәү социаль-мәҙәни программалар институты менән әҙерләнгән яңы альманахта Марсель Сәлимовтың сатирик һәм юмористик шиғырҙары урын алған. Конкурсты ойоштороусылар еңеүселәрҙең шиғырҙарын үҙҙәренең мәҙәни-ағартыу проекттарында ҡулланырға хоҡуҡлы.


text:
Фото:
Рөстәм Хәмитов эш сәфәре менән Нефтекамала булды
Фото:
14 майҙа Башҡортостан Президенты Рөстәм Хәмитов эш сәфәре менән Нефтекама ҡалаһында булды, унда эре сәнәғәт предприятиелары эшмәкәрлеге, шулай уҡ социаль инфраструктура менән танышты.
Социаль өлкә
Нефтекамала Рөстәм Хәмитов аэропорттағы эштәр торошо менән танышты. Ул 1995 йылда ябылған. 2010 йыл башынан алып аэропортты тергеҙеү эштәре алып барыла. Төп бинаһын һәм инфраструктураһын реконструкциялауға 16 миллион һум аҡса һалынған. Ләкин эштәрҙең осона сығыу өсөн тағы 25 миллион талап ителә. Әммә төп проблема аҡсала түгел — бында даими рейстар юҡ.
Рөстәм Хәмитов Нефтекама хакимиәте башлығы Владислав Громовҡа ҙур пассажирҙар ағымын йәлеп итәсәк иң перспективалы йүнәлештәр буйынса осоштар ойоштороуға техник-иҡтисади нигеҙләү әҙерләргә ҡушты.
«Техник-иҡтисади нигеҙләү булырға тейеш. Аҡса сарыф иткәнһегеҙ, ә ҡайҙа осаһығыҙ? Мәскәүгә, Себергә? Ул ваҡытта бер йәки ике бортты лизингыға алырға һәм иҡтисади һөҙөмтәлелеген тикшерергә кәрәк. Планығыҙ ҡайҙа? Әгәр беҙ бюджет аҡсаһын тотонабыҙ икән, миңә уны нигеҙләүсе дәлилдәр кәрәк. Һөҙөмтәһе булырға тейеш», -тине Рөстәм Хәмитов.
***
Эш сәфәре сиктәрендә Рөстәм Хәмитов 160 бала тәрбиәләнгән Нефтекама мәктәп-интернатын ҡараны. Уҡыу йорто директоры Гүзәлиә Ниғмәтуллина әлеге ваҡытта мәктәп бинаһының ябыҡ булыуы хаҡында һөйләне. Эш шунда, 1961 йылдан алып файҙаланылған бинаға бер тапҡыр ҙа капиталь ремонт үткәрелмәгән. Биналар, һыу менән тәьмин итеү, электр хужалығы туҙған хәлдә һәм ремонтлауға мохтаж. Әммә интернат үҙ эшен дауам итә.
Рөстәм Хәмитовтың, балалар ҡайҙа уҡый һуң, тигән һорауына, учреждение етәксеһе, улар күрше 5-се мәктәпкә йөрөй, тип яуапланы. Рөстәм Хәмитов балаларҙың йәшәү шарттары менән танышты һәм быйыл 14 майҙа билдәләнеүсе Ағас ултыртыу көнө сиктәрендә мәктәп етәкселеге менән ойошторолған «Ағас ултырт» акцияһында ҡатнашты. Бина ихатаһында Башҡортостан Президенты бер нисә шыршы ултыртты һәм балалар менән фотоға төштө.
***
Эш сәфәре барышында Рөстәм Хәмитов Нефтекама машиналар эшләү колледжына ла барҙы, унда уҡыу йорто етәкселеге һәм уҡытыусылары менән осрашты. Бында республика Президенты уҡыу-производство һәм лаборатория базалары менән танышты. Рөстәм Хәмитов колледждың йыһазландырылыу кимәлен юғары баһаланы.
Бөгөн мәғариф учреждениеһында мең ярым студент белем ала. Уҡырға ингәндә бер урынға яҡынса 8 кеше дәғүә итә.
***
Рөстәм Хәмитов эш сәфәре программаһынан тыш Нефтекамалағы ике аҙыҡ-түлек магазинына ла инде. Супермаркеттарҙа төбәк башлығы ассортиментты һәм хаҡтар сәйәсәтен баһаланы һәм бында урындағы етештереүселәрҙең продукцияһының етерлек кимәлдә күрһәтелмәүен билдәләне. Миҫал өсөн, һөт Ульяновскиҙан, ә колбаса Пенза өлкәһенән ҡайтарылған булып сыҡты. Республика Президенты супермаркет кәштәләрендә республикабыҙҙа етештерелгән продукцияның күберәк булырға тейешлеген билдәләне.
Сәнәғәт
«НефАЗ» асыҡ акционерҙар йәмғиәте заводында Рөстәм Хәмитов үҙбушатҡыстар һәм пассажир автобустары производствоһын ҡараны. Бөгөн предприятие Рәсәй пассажирҙар автобусы баҙарының 30 процентын биләй.
Етештереү эшмәкәрлеге менән танышҡандан һуң Башҡортостан Президенты завод хеҙмәткәрҙәре менән осрашты һәм уларҙың һорауҙарына яуап бирҙе. Күптәрҙе «буй етерлек» торлаҡ программаһы ҡыҙыҡһындырҙы. Был хаҡта һөйләгәндә, Рөстәм Хәмитов, республикала фатир мәсьәләһен хәл итеү өсөн саралар күрелә, тине.
«Беренсенән, ипотека алғандарға процент ставкаһын кәметеү буйынса программа ҡабул ителә, икенсенән – йәш ғаиләләргә ер участкалары бүленәсәк», — тине Рөстәм Хәмитов.
Төбәк башлығы йәнә, был көнүҙәк мәсьәләне, инвесторҙар йәлеп итеп, республика, ҡала һәм предприятиеның уртаҡ көсө менән хәл итергә кәрәк, тип билдәләне.
***
Нефтекамала Рөстәм Хәмитов автомобиль сәнәғәте өсөн пластиктан деталдәр етештереүҙә махсуслашҡан «Автопласт» яуаплылығы сикләнгән йәмғиәтендә булды. Был асылда производство сылбыры менән «НефАЗ» машиналар эшләү гигантына бәйле индустриаль парк.
Предприятие директоры Андрей Ковшов Башҡортостан Президентына производство биналарын күрһәтте, уның проблемалары һәм перспективалары хаҡында һөйләне. Предприятиела 2011 йылдың ғинуар-апрелендә башҡарылған эштәр, тейәлгән продукция күләме 198 млн. һум тәшкил иткән.
Сәфәре аҙағында Рөстәм Хәмитов Нефтекама нефть промыслалары ҡорамалдары заводы эше менән танышты. «НЗНО» яуаплылығы сикләнгән йәмғиәтенең генераль директоры Илүс Ғарифуллин завод эшмәкәрлегенең төп йүнәлештәре хаҡында һөйләне, артабан завод хеҙмәткәрҙәре төбәк башлығын заводта тормошҡа ашырылған инновацион проект менән таныштырҙы.


text:
Төбәгебеҙҙә «айыҡ ауылдар» һаны арта бара
«2011 йылғы айыҡ ауыл» республика конкурсына яңы ауыл биләмәләре ҡушылды. Был турала йома көндө «Айыҡ Башҡортостан» ижтимағи хәрәкәте рәйестәше Роберт Дәүләтшин хәбәр итте.
Конкурста хәҙер Йәрмәкәй районының Ҡолбай, Күпсәнәй, Рәтамаҡ һәм Спартак ауылдары, Әбйәлил районының Ҡырҙас, Әхмәт һәм Учалы районының Һөләймән ауылдары ҡатнаша.
Хәтерегеҙгә төшөрәбеҙ, конкурста ҡатнашыуға иң беренсе булып Белорет районының Мөхәмәт, Хәйбулла районының Йәнтеш һәм Ғафури районының Сәйетбаба ауылдары заявка бирҙе. Был ауыл биләмәләре эскелеккә ҡаршы кампания сиктәрендә саралар үткәрә башланы ла инде.
Роберт Дәүләтшин әйтеүенсә, «Айыҡ Башҡортостан» хәрәкәте конкурсҡа һәр райондан берәр булһа ла ауыл биләмәһен йәлеп итергә планлаштыра.
«2011 йылғы айыҡ ауыл» республика конкурсы Бөтөн донъя башҡорттары ҡоролтайы Башҡарма комитеты, республиканың Йәштәр сәйәсәте һәм спорт министрлығы, БР Һаулыҡ һаҡлау министрлығы менән берлектә «Айыҡ Башҡортостан» хәрәкәте тарафынан үткәрелә.


text:
Дүртөйлөләр һөттө ультрапастеризациялау технологияһын үҙләштерҙе
БР Хөкүмәте Премьер-министры Раил Сарбаев Дүртөйлө һөт продукттары комбинатында ультрапастеризацияланған һөт етештереү буйынса яңы цехтың эше менән танышты.
Яңы производствоны ойоштороуға 50 миллион һум аҡса һалынды. Предприятие директоры Рәйес Ғәлиев хәбәр итеүенсә, ультрапастеризациялау сеймалды 139 градус температурала эшкәртеүҙе аңлата. Бындай һөт ярты йыл буйына яҡшы сифатлы көйөнсә һаҡланасаҡ.
2009 йылда Дүртөйлө комбинатында бөтәһе 40 мең тонна һөт эшкәртеләсәк. Бында ҡоро майһыҙландырылған һөт, төрлө ҡуйылыҡтағы аҡ май һәм башҡа продукттар етештерәләр.
Бер нисә йыл элек комбинат сифат менеджменты системаһының ИСО халыҡ-ара стандарттарына тап килеү сертификаты алғайны. Шулай уҡ етештереү процесының ХАССП стандарттарына тап килеүе лә раҫланды.


text:
Айрат Ғәскәров сенатор булды
Башҡортостан Дәүләт Йыйылышы-Ҡоролтай 25 ноябрҙә үҙенең пленар ултырышында Айрат Ғәскәровты Федерация Советы ағзаһы итеп тәғәйенләүгә ризалыҡ бирҙе, унда ул республика башҡарма власть органы мәнфәғәттәрен сағылдырасаҡ.
Федерация Советын ойоштороу регламентына ярашлы, башҡарма власть органынан кандидатураны төбәктең юғары вазифалы кешеһе индерә.
Башҡортостан Президенты Рөстәм Хәмитов Айрат Ғәскәровты сенатор вазифаһына тәғәйенләү тураһындағы Указға 2010 йылдың 22 ноябрендә ҡул ҡуйҙы. Уның кандидатураһын парламентарийҙар бер тауыштан хупланы.
Дәүләт Йыйылышы Рәйесе Константин Толкачев депутаттар исеменән Айрат Ғәскәровҡа депутат сифатында эшмәкәрлеге һәм Хөкүмәт вице-премьеры, Башҡортостандың финанс министры булараҡ республика парламенты менән эшлекле хеҙмәттәшлеге өсөн рәхмәт белдерҙе.


text:
Италияла Башҡортостан рәссамдарының күргәҙмәһе асыла
«Рәсәйҙән бер ҡараш» (Взгляд из России) күргәҙмәһе кесе йома, 15 декабрҙә, Италияла асыласаҡ, унда Башҡортостан рәссамдары ижады тәҡдим ителәсәк. Үҙ эштәрен Италия халҡына 75 автор тәҡдим итәсәк. Урар араһынан Сергей Краснов, Зөфәр Ғаянов, Виктор Пегов, Юрий Уждавини, Рәйес Ғәйетов һәм башҡалар. Төрлө техникала башҡарылған 100-ҙән ашыу эш тәҡдим ителәсәк. Был хаҡта «Башинформ» агентлығына Башҡортостандың Рәссамдар союзы президенты Владислав Пегов хәбәр итте.
— Күсмә күргәҙмәне тәүгеләрҙән булып Турин халҡы күрәсәк. Әлеге сара 2011 йылда иғлан ителгән Италияла Рәсәй мәҙәниәте йылы һәм Рәсәйҙә Италия мәҙәниәте йылы сиктәрендә ойошторола, — тип һөйләне Владислав Пегов. – Проект Рәсәй һәм Италия төбәктәре араһында бәйләнештәрҙе нығытыу маҡсатында ойошторола.
Был күргәҙмә ике төбәк араһында хеҙмәттәшлек итеү сиктәрендә үткәрелгән тәүге сара түгел. Иҫегеҙгә төшөрәбеҙ, ағымдағы йылдың июль айында Өфөгә Италияның «Qualitaly» Мәҙәниәт, туризм һәм гастрономия ассоциацияһы президенты Массимилиано Панеро килгәйне.
Владислав Пегов һүҙҙәре буйынса, яҡын арала Өфө тамашасыһына Италия рәссамдарының эштәрен тәҡдим итеү планлаштырыла.
Әлеге күргәҙмә Башҡортостан Президенты Хакимиәте һәм республиканың Мәҙәниәт министрлығы ярҙамында Башҡортостандың Рәссамдар союзы менән ойошторола. Делегация составында – БР Президенты Хакимиәтенең Тышҡы һәм төбәк-ара бәйләнештәр идаралығының тышҡы бәйләнештәр бүлеге мөдире Фидан Ишеғолов, күргәҙмә директоры Гөлшат Куликова, БР Рәссамдар союзы президенты Владислав Пегов.


text:
2012 йылдың 1 ғинуарына мәғлүмәттәр буйынса, Башҡортостанда һайлаусылар һаны – 3 039 061 кеше
РФ Үҙәк һайлау комиссияһы 2012 йылдың 1 ғинуарына ҡарата Рәсәйҙә һайлаусылар һаны буйынса мәғлүмәттәр баҫтырҙы.
Рәсәй Федерацияһында һайлаусылар һаны 2012 йылдың 1 ғинуарына 109 947 323 кеше тәшкил итә, илдән ситтә — 1 794 454 һайлаусы, Байконур ҡалаһында 14 912 һайлаусы бар.
Башҡортостанда һайлаусылар һаны – 3 039 061 кеше. Рәсәйҙең ете төбәгендә генә һайлаусылар һаны өс миллиондан аша. Улар – Мәскәү, Санкт-Петербург, Краснодар крайы, Башҡортостан Республикаһы һәм Мәскәү, Свердлов, Ростов өлкәләре.


text:
Стәрлетамаҡта яңы бала баҡсалары төҙөләсәк
Стәрлетамаҡта алдағы арала 210 урынға иҫәпләнгән бала баҡсаһы асыласаҡ. Ул «Ҡояшлы» биҫтәһендә урынлашҡан. Төҙөлөш барышын Башҡортостандың Төҙөлөш һәм архитектура буйынса дәүләт комитеты рәйесенең беренсе урынбаҫары Николай Гавва тикшерҙе. Яңы объекттар төҙөүҙән тыш, ҡалала биш элекке бала баҡсаһы бинаһын реконструкциялау планлаштырыла. Быларҙың барыһы ла Стәрлетамаҡ халҡы өсөн киҫкен торған проблема – мәктәпкәсә белем биреү учреждениеларында урындар етмәү мәсьәләһен хәл итергә ярҙам итәсәк.
Шулай уҡ Николай Гавва төҙөлөп ятҡан башҡа биналарҙы ҡараны, улар иҫәбенә бала баҡсалары һәм спорт учреждениелары инә. Боҙ һарайына ҙур иғтибар бүленде, тип хәбәр иттеләр БР Төҙөлөш һәм архитектура буйынса дәүләт комитетының матбуғат хеҙмәтенән. Объектты ағымдағы йылдың аҙағында сафҡа индереү планлаштырыла. Яңы аренала фигуралы шыуыу һәм хоккей буйынса тренировкалар үткәреләсәк. Трибуналар 2500 кешегә иҫәпләнгән. Комплекс составына универсаль спорт залы ла инәсәк.
Бынан тыш, БР Төҙөлөш һәм архитектура буйынса дәүләт комитеты рәйесе урынбаҫары социаль йорттар төҙөү темптарын баһаланы һәм генераль подрядсыларға ҡыҫҡа ваҡыт эсендә объекттар төҙөү графигын үҙгәртергә ҡушты.


text:
Башҡортостан Президенты Рәсәй Федерацияһының дәүләт наградаларын тапшырҙыФото: Олег Яровиков
Башҡортостан Президенты Рәсәй Федерацияһының дәүләт наградаларын тапшырҙы
Башҡортостан Президенты Рәсәй Федерацияһының дәүләт наградаларын тапшырҙыФото: Олег Яровиков
Башҡортостан Президенты Рөстәм Хәмитов йома, 14 декабрҙә, Рәсәй Федерацияһының дәүләт наградаларын тапшырҙы. Миҙалдар, ордендар һәм Рәсәйҙең атҡаҙанған хеҙмәткәрҙәре исемдәрен һаулыҡ һаҡлау, мәғариф, мәҙәниәт өлкәләре вәкилдәре – йәмғеһе 14 кеше алды.
Тантаналы сараны асып, Рөстәм Хәмитов ҡатнашыусыларға республиканы һәм дөйөм илде үҫтереүгә өлөш индергәндәре өсөн рәхмәт әйтте.
— Был наградаларға барығыҙ ҙа лайыҡ. Һеҙ – танылған кешеләр, күптәр, шул иҫәптән йәштәр һеҙҙән өлгө ала, — тип билдәләне Президент.
Үтеп барған йылға йомғаҡ яһап, төбәк башлығы йылдың яҡшы һөҙөмтәләр менән тамамланыуы хаҡында әйтте.
— Бөтә йүнәлештәр буйынса ла яҡшы һөҙөмтәләргә өлгәшелде. Республикала ҙур форумдар, халыҡ-ара кимәлдәге саралар үткәрергә тырышабыҙ. Инвесторҙар беҙгә килә. Ә һеҙ был ыңғай позицияларбыҙҙы нығытаһығыҙ.
Почет орденына СССР-ҙың халыҡ артисы, Салауат Юлаев исемендәге дәүләт премияһы лауреаты Гөлли Мөбәрәкова лайыҡ булды. II дәрәжә «Ватан алдындағы ҡаҙаныштары өсөн» ордены миҙалдары менән Рәсәй Фәндәр академияһы Өфө ғилми үҙәгенең Биохимия һәм генетика институты директоры Венер Вәхитов һәм Заһир Исмәғилев исемендәге Өфө дәүләт сәнғәт академияһының кафедра профессоры Миләүшә Мортазина билдәләнде.
Шулай уҡ төрлө өлкәләҙә Рәсәйҙең атҡаҙанған хеҙмәткәрҙәре исемдәре тапшырылды. Республика Президенты ҡулынан наградаларҙы табиптар һәм мәҙәниәт хеҙмәткәрҙәре алды.
Рәсәй Федерацияһының атҡаҙанған табибы исеменә Республика клиник онкология диспансерының бүлек мөдире Василий Пушкарев лайыҡ булды.
«Һәләкәткә осраусыларҙы ҡотҡарған өсөн» миҙалдарын Урман ауылы кешеләре лә алды. Улар 2011 йылда Иглин районындағы хәрби келәттә боеприпастар шартлаған ваҡытта унлаған кешенең ғүмерен ҡотҡарған. Наградланыусылар араһында – мәктәп уҡытыусыһы Надежда Метельская, ике водитель – Андрей Кучеров һәм Рауил Минекәев, фермерлыҡ хужалығы башлығы Александр Минеев.
Сара һуңында республика Президенты наградланыусыларға рәхмәтен белдерҙе һәм республика именлегенә эшләүҙәрен дауам итеүҙәрен теләне.


text:
Октябрьскийҙың бейеү коллективы «Йәшлек» фестивалендә Гран-при яуланы
Испанияның Салоу ҡалаһында «Йәшлек» ХI Халыҡ-ара балалар һәм үҫмерҙәр ижады фестиваль-конкурсы тамамланды. Фестиваль-конкурстың Гран-прийын Башҡортостандың Октябрьский ҡалаһынан БР-ҙың атҡаҙанған мәҙәниәт хеҙмәткәре Венера Петрова етәкселегендәге «Ваҡыт ритмы» эстрада бейеүҙәре халыҡ коллективы яуланы.
«Йәшлек» фестивален уҙғарыу – ул төрлө милләт вәкилдәрен бергә йыйыу ғына түгел, ә коллективтар араһында тәжрибә уртаҡлашыу, сәнғәттең төрлө жанрҙарында шәхси башҡарыуҙа йәштәрҙең һәм балаларҙың ижади потенциалын асыу, шулай уҡ быуындарҙың иң яҡшы йолаларын үҫтерә һәм дауам итә алырлыҡ яңы һәләттәрҙе асыҡлау, тип хәбәр иттеләр Октябрьский хакимиәтенән.
Белешмә өсөн. «Йәшлек» балалар һәм үҫмерҙәр фестиваль-конкурсы 2000 йылдан алып уҙғарыла. Һәр бер уҡыу йылында 10 фестиваль-конкурс үтә һәм һәр ҡайһыһына төрлө жанрҙағы һәм йүнәлештәрҙәге коллективтар йыйыла. Географияһы бик киң. Рәсәйҙең төрлө мөйөштәре һәм БДБ илдәре. Традиция буйынса көҙөн фестиваль сит илдә үткәрелә.


text:
Белоретта яңғыҙ атай әсәлек капиталын аласаҡ
Әсәлек капиталы сертификатын Белореттан яңғыҙ атай аласаҡ. БР Юғары суды ҡала суды ҡарарын үҙ көсөндә ҡалдыра. Быйыл яҙ Пенсия фонды ҡалала йәшәүсе 10 йәшлек ул һәм 5 йәшлек ҡыҙ тәрбиәләүсе иргә, балаларҙың әсәләре төрлө, тип дәлилләп, әсәлек капиталын биреүҙән баш тарта. Ир прокуратураға мөрәжәғәт итә, унда, бәлиғ булмаған балаларҙың атаһының конституция хоҡуҡтары боҙолған, тип билдәләнә. «Хоҡуҡ һаҡлаусылар, ирҙең әсәлек капиталына хаҡлы булыуын танып, судҡа дәғүә менән мөрәжәғәт итә. Суд ыңғай ҡарар сығара, тик урындағы Пенсия фонды идаралығы уға ялыу бирә. Әммә республиканың Юғары суды апелляция ялыуын ҡәнәғәтләндермәйенсә, суд ҡарарын законлы һәм ғәҙел тип табып, үҙгәрешһеҙ ҡалдыра», — тип хәбәр итә БР Прокуратураһының матбуғат хеҙмәте. Иҫегеҙгә төшөрәбеҙ, өс йыл элек ошоға оҡшаш хәл Нефтекамала булды: яңғыҙ атай төрлө ҡатындарҙан тыуған балалары менән әсәлек капиталы сертификатын алыуға иреште.


text:
Шүлгәнташ мәмерйәһендәге һүрәттәрҙең яҡынса йәше билдәләнгәнФото: Олег Яровиков
Шүлгәнташ мәмерйәһендәге һүрәттәрҙең яҡынса йәше билдәләнгән
Шүлгәнташ мәмерйәһендәге һүрәттәрҙең яҡынса йәше билдәләнгәнФото: Олег Яровиков
ӨФӨ, 2016 йыл, 13 апрель. /«Башинформ» мәғлүмәт агентлығы, Ләйлә Аралбаева/.
Австрияла Шүлгәнташ мәмерйәһендәге рәсемдәрҙең датаһын билдәләү буйынса ғилми-тикшеренеү эштәре тамамланды. Һөҙөмтәләрҙән күренеүенсә, һүрәттәр бик боронғо. Тикшеренеүҙәр рәсемдәрҙең 36400 йыл элек төшөрөлөүен күрһәтте. Уларҙың минималь йәше 14500 йыл элек билдәләнгән. Шулай итеп, мәмерйәнең аҫҡы ҡатындағы һүрәттәр 21900 йыл элек эшләнгән.
Тикшеренеүҙәрҙе Юрий Дублянский етәкселегендә уран-торий алымы менән Инсбрук университетының Геология институты белгестәре үткәргән. Сараны ойоштороуҙа һәм эштәрҙе башҡарыуҙа А.П.Карпинский исемендәге Бөтә Рәсәй ғилми-тикшеренеү геология институтының төп ғилми хеҙмәткәре Юрий Ляхницкий әүҙем ҡатнашҡан.
«Шүлгәнташ мәмерйәһендәге рәсемдәрҙе өйрәнеү өсөн өлгөләр тау тоҡомон быраулап тишеү юлы менән алынды. Тергеҙеү эштәре реставратор Эудаль Гийаменың тәҡдименә ярашлы башҡарылды», — тип һөйләне Күсемһеҙ мәҙәни мираҫты һаҡлау һәм файҙаланыу буйынса фәнни-етештереү үҙәге етәксеһе Данир Ғәйнуллин.
Шүлгәнташ мәмерйәһендәге һүрәттәрҙең хронологияһын өйрәнеү маҡсатында ойошторолған ғилми-тикшеренеү эштәренә Башҡортостан Башлығының гранты бүленгән.


text:
Уҡытыусы йылына бәйле Башҡортостан Республикаһында уҙғарыласаҡ саралар тураһында
Рәсәй Федерацияһы Президентының 2009 йылдың 10 мартындағы 259-сы һанлы “Рәсәй Федерацияһында Уҡытыусы йылын уҙғарыу тураһында”ғы Указына ярашлы, Башҡортостан Президенты бөгөнгө Указы менән Рәсәй Федерацияһындағы Уҡытыусы йылына бәйле Башҡортостан Республикаһында саралар әҙерләү һәм үткәреү өсөн Башҡортостан Республикаһы Хөкүмәтенә ойоштороу комитетын булдырырға ҡушты. Рәсәй Федерацияһы Хөкүмәтенең Рәсәй Федерацияһындағы Уҡытыусы йылы сиктәрендә үткәрелергә тейешле раҫланған саралар планын иҫәпкә алып, БР Хөкүмәтенә Башҡортостан Республикаһында үткәреләсәк саралар планын эшләргә һәм раҫларға, Указды тормошҡа ашырыу менән бәйле сығымдарҙы финанслау сығанаҡтарын билдәләргә ҡушылды.
Башҡортостан Республикаһының муниципаль райондары һәм ҡала округтары хакимиәттәренә ошоға ярашлы сараларҙы Рәсәй Федерацияһындағы Уҡытыусы йылына бәйле үткәрергә тәҡдим ителде.
Указдың үтәлешен Башҡортостан Президенты Хакимиәте контролдә тотасаҡ.
Указ ҡул ҡуйылған көндән көсөнә инә.


text:
Һуғыш ветерандарын диспансер саҡыра
Республика врач-физкультура диспансеры 2009 йылдың 7
майында һуғыш ветерандары өсөн "Асыҡ ишектәр көнө" үткәрә.
Бында улар врачтарҙан — умыртҡа бағанаһы, быуындар сирҙәрен,
терәк-хәрәкәт аппараты имгәнеүҙәрен үткәргәндән һуң
өҙлөгөүҙәрҙе дауалау буйынса белгестәрҙән — консультация ала
аласаҡ. Диспансер ветерандарҙан үҙҙәре менән йүнәлтмә
ҡағыҙҙарын, рентген һүрәттәрен, анализдарын килтереүҙәрен
һорай.
Был дауалау учреждениеһының адресы: Блюхер урамы, 1.
Телефондар: 233-01-14, 235-60-07.


text:
Мәрйәм Солтанова исемендәге Ислам колледжының яңы корпусы асылды
Өфөлә Мәрйәм Солтанова исемендәге Ислам колледжының яңы корпусы асылды. Яңы бина колледждың төп уҡыу корпусы янында урынлашҡан.
Уҡыу йортоноң икенсе корпусында өс ай дауамында капиталь ремонт алып барылған. Ислам колледжы директоры Илдар Малахов әйтеүенсә, бина торошо үтә насар булған. Элек уны берәү ҙә файҙаланмаған. Башҡортостан Республикаһы мосолмандары Диниә назаратының һәм дини уҡыу йорто етәкселегенең тырышлығы менән бағыусылар ярҙамын йәлеп итеүгә өлгәшелгән.
Хәҙер колледждың кәрәкле заманса техника менән йыһазландырылған яңы уҡыу кластары, сит телдәр, шул иҫәптән ғәрәп телен өйрәнеү өсөн лингафон кабинеты, конференц-залы, ашханаһы, аҙыҡ-түлек һаҡлау һәм ризыҡ әҙерләү өсөн хужалыҡ биналары бар.


text:
Баш ҡалаға «Йот» спектакленә уның авторы, ҡаҙаҡ драматургы Олжас Жанайдаров килә
ӨФӨ, 2015 йыл, 13 ноябрь. /«Башинформ» мәғлүмәт агентлығы, Ләйлә Аралбаева/.
15 ноябрҙә Өфөгә «Йот» («Һуңғы йәйләү») спектаклен ҡарарға уның авторы, әле Мәскәүҙә йәшәүсе ҡаҙаҡ драматургы һәм сценарист Олжас Жанайдаров килә. Спектакль 16-17 октябрҙә тәүге тапҡыр Мәжит Ғафури исемендәге Башҡорт академия драма театры тамашасылары хөкөмөнә сығарылды. Театрҙың художество етәксеһе ярҙамсыһы Зилә Сәғәҙиева билдәләүенсә, драматург премьераға саҡырылған булһа ла, уның хәҙер генә Өфөгә килеү мөмкинлеге тыуған.
Иҫегеҙгә төшөрәбеҙ, «Йот» спектаклендәге ваҡиғалар уҙған быуаттың 30-сы йылдары башында аслыҡ осоронда Ҡаҙағстанда бара. Әҫәр ҙур резонанс тыуҙырҙы, залдар шығырым тулы булды. Спектаклде билдәле режиссер Айрат Абушахманов ҡуйған. Театрҙа хәбәр итеүҙәренсә, автор килгән көндәрҙә режиссер ошо уҡ пьеса менән Астанала гастролдә буласаҡ. Спектаклдән һуң әҫәр хаҡында фекер алышыу ойошторола.
Олжас Жанайдаров менән ошо көндәрҙә үтәсәк Заманса драматургия һәм режиссура буйынса республика семинар-лабораторияһында ла аралашырға мөмкин. Драматург Башҡортостандағы 12 коллегаһы менән ижади осрашыу уҙғара.


text:
Төбәк башлығы РФ Хөкүмәтенең ауыл хужалығы продукцияһын етештереү мәсьәләләре буйынса кәңәшмәлә ҡатнашты
Рөстәм Хәмитов, Курск өлкәһендә Дмитрий Медведев рәйеслегендә үткән, Рәсәй Федерацияһы Хөкүмәтенең «2014 йылда ураҡ эштәрен үткәреү барышы һәм ауыл хужалығы продукцияһын етештереүҙе арттырыу буйынса саралар тураһында»ғы мәсьәләләр буйынса кәңәшмәлә ҡатнашты.
Көнбайыштың Рәсәйгә ҡаршы санкциялар индереүенә яуап саралары күҙлегенән сығып илдең агросәнәғәт комплексы эштәренең перспективалары тикшерелде. Дмитрий Медведев агросәнәғәт комплексында айырыуса иғтибарҙы талап иткән өс йүнәлеште билдәләне. Уларҙың беренсеһе – орлоҡсолоҡ базаһын модернизациялау, ул илдә селекцияны тергеҙергә һәм импорт орлоҡтарҙы поставкалауҙан арынырға мөмкинлек бирәсәк. Икенсе йүнәлеш – баҡсасылыҡты һәм теплица йәшелсәселеген үҫтереү. Өсөнсө пункт – ауыл хужалығы продукцияларын һаҡлау өсөн логистик үҙәктәрҙе үҫтереү. Бынан тыш, РФ Хөкүмәте Рәйесе билдәләүенсә, һөт һәм ит етештереүҙе арттырыу буйынса яңы программалар кәрәк.
— Аграр секторҙың һөҙөмтәле эше – РФ Хөкүмәте һәм бөтә ил өсөн ҙур өҫтөнлөк ул, – тине Дмитрий Медведев. – Беҙҙең ауыл хужалығының үҙ үҫешендә сифатлы аҙым эшләү өсөн уникаль мөмкинселеге бар... Иң мөһиме, магазин кәштәләренең «Рәсәйҙә cыҡҡан» тип тамғаланған тауарҙар менән тулыуы.
Кәңәшмәлә әле илдә 66 миллион тонна иген йыйылыуы билдәләнде. Көҙгө баҫыу эштәренең тамамланыуына уңыш 100 миллион тоннанан артасаҡ тип күҙаллана. Ул ил ихтыяжын тәьмин итергә, һаҡлам тупларға һәм Рәсәй агросәнәғәт комплексының экспорт потенциалын арттырырға мөмкинлек бирәсәк.


text:
25-26 августа Өфөлә ҡан тапшырыу буйынса хәйриә акцияһы үтәсәк
1 сентябрь — Белем көнө алдынан «Һайлау» интерактив уҡытыу үҙәге «Берҙәм Рәсәй» партияһының Башҡортостан төбәк бүлексәһе ҡанаты аҫтында «Ғүмер бүләк итеүселәр» акцияһын үткәрә. Акция 25-26 августа Республика ҡан тапшырыу станцияһында үтәсәк. Өфөлә үҙ теләгең буйынса бушлай ҡан һәм уның компоненттарын тапшырыуҙы пропагандалау һәм донорлыҡты үҫтереү — уның төп маҡсаты.
Хәйриә акцияһы дауамында йыйылған донорҙар ҡаны Республика балалар клиник дауаханаһының онкология бүлегенә тапшырыласаҡ.
Күсмә ҡан әҙерләү пункты 25-26 августа 9-14 сәғәттәрҙә Өфөнәң Моторҙар эшләүселәр һарайы алдындағы майҙанда эшләйәсәк.


text:
Республикала законһыҙ мигранттар араһында Сенегал вәкилдәре лә осрай
Йыл башынан алып Федераль суд приставтары хеҙмәтенең Башҡортостан Республикаһы буйынса идаралығы хеҙмәткәрҙәре сит дәүләттәрҙең 16 гражданын тыуған иленә оҙатҡан. Мигранттар суд тарафынан Рәсәй территорияһында йәшәү режимын боҙоуҙа ғәйепле тип танылған. Закон боҙоусыларҙы Рәсәй Федерацияһының дәүләт сиге аша үтеү пунктына алып барып, рәсми рәүештә сик хеҙмәте хеҙмәткәрҙәренә тапшырғандар.
Ведомствоның матбуғат хеҙмәте хәбәр итеүенсә, быйыл 69 кеше суд ҡарары буйынса республиканың законһыҙ мигранттар тотоу үҙәгенә оҙатылған. Башлыса был Тажикстан, Үзбәкстан, Әзербайжан, Грузия, Әрмәнстан, Ҡырғыҙстан, Украина, Белоруссия граждандары. Законһыҙ мигранттар араһында Африка иле — Сенегал вәкиле лә бар.
Хәтерегеҙгә төшөрәйек, быйыл 1 ғинуарҙан сит дәүләт граждандарын һәм гражданлығы булмаған шәхестәрҙе мәжбүри илдән сығарыу функцияһы Рәсәй Федераль суд приставтары хеҙмәтенә йөкмәтелгән.


text:
Баш ҡалала «Вакцинация - сәләмәт милләт» бөтә Рәсәй кампанияһы менән таныштырҙылар
ӨФӨ, 2015 йыл, 9 июнь. /«Башинформ» мәғлүмәт агентлығы, Гөлфиә Акулова/.
Өфөлә «Вакцинация — сәләмәт милләт» бөтә Рәсәй кампанияһы менән таныштырҙылар. Мәғлүмәт марафонын Рәсәйҙең Һаулыҡ һаҡлау министрлығы тәҡдиме менән Медицина ярҙамын күрһәтеүгә бәйле инфекцияларҙы контролдә тотоу буйынса белгестәрҙең милли ассоциацияһы, Рәсәйҙең медик-социаль мәғлүмәт агентлығы ойошторған. Уның төп маҡсаты — иҫкәртеү мәсьәләләрендә киң мәғлүмәт сараларының һәм халыҡтың грамоталылығын арттырыу.
Федераль кампания сиктәрендә Мәскәүҙә, Новосибирскиҙа һәм Красноярскиҙа журналистар өсөн семинарҙар, матбуғат конференциялары һәм вакцина ярҙамында иҫкәртеү тураһында фәнни фильмдар күрһәтелгән. Проекттың Өфөләге презентацияһына Волга буйы федераль округының киң мәғлүмәт саралары вәкилдәре килде. Абруйлы эксперттар, төбәк Һаулыҡ һаҡлау министрлығы вәкилдәре журналистарҙың һорауҙарына яуап бирҙе. Сеченов исемендәге Мәскәү дәүләт медицина университеты доценты, эпидемиология буйынса профилле комиссия секретары Роман Полибин билдәләүенсә, донъяла вакцина ярҙамында иҫкәртеүгә 220 йыл үткән һәм ошо заманса ысул һөҙөмтәһендә миллиондарса кешенең ғүмере ҡотҡарып ҡалына, ғүмер оҙайлығы арта.
Һуңғы йылда Башҡортостанда төбәк халҡын вакцинациялау арҡаһында дифтерия, полиомиелит, һын ҡатыу, ҡыҙылса осраҡтары теркәлмәгән, туберкулез, В гепатиты менән ауырыу кәмегән, тип иҫәпләй СПИД-ҡа һәм инфекция сирҙәренә ҡаршы көрәш буйынса республика үҙәгенең баш табибы Рафаэль Яппаров.
Вакцина ярҙамында иҫкәртеүҙең мөһимлегенә йәмәғәтселектең иғтибарын арттырыу һәм ошо хаҡтағы мәғлүмәттең асыҡлығын тәьмин итеү маҡсатында www.yaprivit.ru порталы булдырылған. Медицина һәм фәнни яҡтан тикшерелгән мәғлүмәт сығанағында инфекция ауырыуҙары, вакциналар хаҡында белергә, борсоған һорауҙарға яуап алырға була.
Бөгөнгө көндә донъяла 1,5 меңдән ашыу инфекция иҫәпләнә, кешелек иҫкәртеү прививкалары ярҙамында бары тик 30 иң хәүефле инфекцияны ғына булдырмаҫҡа һәләтле. Хәҙер Рәсәйҙә прививкалар календарына һыу сәсәгенә, өлкән йәштәге балалар өсөн папиллома вирусына, аналыҡтағы яман шешкә ҡаршы өҫтәмә вакциналар индереү тураһында мәсьәлә ҡарала.


text:
Башҡорт дәүләт опера һәм балет театрында Марат Шәриповтың юбилей кисәһе үтәсәк
7 апрелдә Башҡорт дәүләт опера һәм балет театрында Татарстандың халыҡ артисы, Башҡортостандың атҡаҙанған артисы, халыҡ-ара һәм бөтә Рәсәй конкурстары лауреаты Марат Шәриповтың юбилей кисәһе үтәсәк.
Кисәлә Татарстандың сәнғәт оҫталары Рөстәм Маликов, Зөһрә Сәхәбиева, Фән Вәлиәхмәтов, Фәнир Ғәлимов, Рафаэль Ильясов, Ринат Вәлиев һәм башҡорт артистары ҡатнашасаҡ.
Марат Шәрипов – филология фәндәре кандидаты, БР Президенты ҡарамағындағы Йәмәғәт советы ағзаһы, «Рамаҙан» төрки милли-мәҙәни үҙәге рәйесе. 25 йылға яҡын Башҡорт дәүләт университетының татар филологияһы кафедраһында уҡыта.
2001 йылдан Марат Шәрипов – Башҡорт дәүләт опера һәм балет театры солисы. Әлеге ваҡытта уның репертуарында ундан ашыу партия бар.
Юбилей кисәһе 18 сәғәттә башлана.